Jepun lulus vaksin baharu cegah cacar monyet

Panel pakar Kementerian Kesihatan Jepun pada Jumaat meluluskan penggunaan vaksin cacar keluaran KM Biologic Co yang berpangkalan di Kumamoto untuk mencegah penyakit cacar monyet.

Vaksin cacar didapati mempunyai kadar keberkesanan kira-kira 85 peratus untuk mencegah cacar monyet, lapor Jiji Press, menurut Bernama.

KM Biologics ialah unit di bawah syarikat makanan dan farmaseutikal Jepun, Meiji Holdings Co.

Kementerian itu telah memberi vaksin berkenaan kepada 50 pekerja perubatan di Pusat Kesihatan dan Kebangsaan dan Perubatan Global untuk tujuan penyelidikan.

Setakat Rabu lebih 18,000 orang di 78 negara telah dijangkiti virus itu, menurut Pertubuhan Kesihatan Sedunia (WHO).


Jakarta tangguh sesi pembelajaran bersemuka di 1,509 sekolah

Jakarta menangguhkan sesi pembelajaran bersemuka di sekurang-kurangnya 1,509 sekolah sepanjang minggu ini susulan penilaian protokol kesihatan berasaskan komputer oleh Kementerian Pendidikan, Kebudayaan, Penyelidikan, dan Teknologi Republik Indonesia.

Pegawai Perhubungan Awam Jabatan Pendidikan Jakarta, Taga Radja Gah berkata penangguhan itu susulan penilaian kesihatan yang dilakukan bermula 27 hingga 30 September.

“Ketika penilaian dilakukan, wakil pelajar juga akan dibawa ke makmal komputer. Oleh itu dikhuatiri jumlah pelajar di sekolah akan meningkat.

“Sehubungan itu, sesi pembelajaran bersemuka terpaksa ditangguhkan terlebih dahulu sehingga 1 Oktober ini bagi pelaksanaan penilaian dilakukan,” katanya.

Katanya, walaupun penilaian itu dilakukan di sekolah tinggi, pihak pejabat pendidikan memutuskan penangguhan turut merangkumi pra-sekolah hingga sekolah pertengahan.

Sementara itu, Ketua Pejabat Pendidikan Jakarta, Nahdiana menjelaskan polisi pembelajaran bersemuka terpaksa ditangguhkan kerana terdapat kira-kira 899 sekolah yang belum melepasi tahap penilaian peringkat kebangsaan.

Katanya, penilaian itu bertujuan untuk mengkaji tahap pelaksanaan protokol kesihatan di sekolah susulan penularan wabak Covid-19 belum berakhir.

“Oleh itu kami melakukan persiapan, supaya mereka bersedia dan dianggap layak untuk hadir disekolah bagi meneruskan sesi pembelajaran bersemuka,” katanya sambil menambah fasa dua sesi pembelajaran itu akan bermula 4 Oktober ini. – Agensi


Peguam Rosmah bantah Sri Ram mahu berhujah sendiri

Pasukan pembelaan Datin Seri Rosmah Mansor hari ini membantah percubaan Datuk Seri Gopal Sri Ram untuk berhujah sendiri dalam permohonan Rosmah bagi melucutkan kelayakannya sebagai pendakwa utama dalam perbicaraan kes pengubahan wang haram dan pengelakan cukainya.

Peguam Rosmah, Mohamed Reza Rahim memberitahu Hakim Mahkamah Tinggi Mohamed Zaini Mazlan bahawa ia mungkin melibatkan konflik kepentingan kerana Sri Ram adalah subjek dalam kes ini, lapor Bernama.

“Ia juga melanggar Peraturan 5 Profesion Undang-undang (Amalan dan Etiket) 1978. Kami amat terkejut apabila rakan saya (Sri Ram) memutuskan untuk membuat ‘pusingan U’,” katanya sambil menambah bahawa pasukan pembelaan tidak sedar mengenai perkara itu (Sri Ram sendiri akan berhujah).

Sri Ram pula membalas bahawa beliau telah menerima arahan daripada Peguam Negara untuk berhujah dalam kes berkenaan.

“Saya menerima arahan daripada Ahmad Akram (Timbalan Pendakwa Raya Ahmad Akram Gharib) petang tadi dan arahan itu datang daripada Peguam Negara. Beliau (Ahmad Akram) berkata beliau akan berasa selesa jika saya berhujah sendiri dalam kes saya ini.

“Ia bukan soal kemampuan Ahmad Akram. Namun saya serahkan kepada mahkamah untuk membuat keputusan,” kata Sri Ram.

Hari ini ditetapkan untuk mendengar bantahan awal pihak pendakwaan terhadap permohonan hilang kelayakan itu oleh isteri bekas Perdana Menteri Datuk Seri Najib Razak.

Mahkamah juga akan mendengar permohonan kedua Rosmah supaya Mohamed Zaini menarik diri dan menangguhkan perbicaraan sementara menunggu keputusan rayuannya di Mahkamah Rayuan untuk membatalkan kelayakan hakim itu.

Hakim Mohamed Zaini menangguhkan prosiding hari ini dan menetapkan esok untuk mendengar semua perkara berkenaan.

Ini adalah kali kedua Rosmah memfailkan permohonan terhadap Hakim Mohamed Zaini – yang juga mendengar perbicaraan berkaitan kes rasuah melibatkan hibrid solarnya – menolak permohonan untuk menarik diri daripada mendengar perbicaraan pada 14 Dis.

Pada 27 Januari lalu Rosmah menfailkan notis usul bagi membatalkan kelayakan Sri Ram daripada mengetuai pasukan pendakwaan dalam perbicaraan pengubahan wang haram dan pengelakan cukainya.

Dalam afidavit sokongannya, Rosmah mendakwa Peguam Negara Tan Sri Idrus Harun telah bertindak di luar bidang kuasanya apabila melantik Sri Ram sebagai timbalan pendakwa raya kanan untuk mengetuai siasatan skandal 1Malaysia Development Berhad (1MDB) dan pendakwaan terhadap mereka yang terlibat.

Rosmah berkata selepas meneliti surat pelantikan bekas hakim Mahkamah Persekutuan sebagai timbalan kanan pendakwa raya bertarikh 21 Mei 2021, mengikut Seksyen 376 (3) Kanun Tatacara Jenayah, beliau mendapati pelantikan itu tidak merujuk kepada kesnya.

Beliau berkata jika mahkamah berpendapat bahawa Idrus telah bertindak secara teratur selaras dengan kuasa berkanunnya, Sri Ram masih bukan individu yang “layak dan sesuai” untuk mendakwa kes itu.

Rosmah, 70, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).

Kesalahan itu didakwa dilakukan di Affin Bank Berhad, Bangunan Getah Asli cawangan, Jalan Ampang di sini antara 4 Disember 2013 dan 8 Jun 2017, dan di LHDN di Kompleks Bangunan Kerajaan, Jalan Tuanku Abdul Halim di sini antara 1 Mei 2014 dan 1 Mei 2018.


Isu LGBT dalam kalangan agamawan rosakkan imej Islam

Sejak kebelakangan ini, kelompok homoseksual merangkumi lesbian, gay, biseksual dan transgender (LGBT) semakin mendapat sokongan masyarakat lebih-lebih lagi di negara Barat.

Kelompok LGBT mula mengiktiraf dan menerima golongan ini secara terbuka di sana. Bagaimanapun agak menyedihkan trend itu turut tempias di negara majoriti Islam seperti Indonesia dan Turkiye.

Di Malaysia trend sebegitu belum ada. Namun kita melihat terdapat kecenderungan kelompok ini untuk menyuarakan pendapat yang bertentangan dengan norma masyarakat.

Mereka kelihatannya mengambil kesempatan hak kebebasan bersuara seperti dijamin oleh Perlembagaan negara, namun atas sebab yang salah.

Malah mereka turut mendapat sokongan pertubuhan bukan kerajaan yang agresif menuntut hak golongan ini supaya diiktiraf dan dipenuhi oleh pihak kerajaan.

Kes yang terbaharu juga melibatkan seorang selebriti lelaki yang berusia 40-an yang juga penceramah bebas, pengacara dan pelakon telah ditahan pihak berkuasa di Selangor berikutan dakwaan amang seksual fizikal terhadap kanak-kanak dan remaja lelaki.

Ketua Polis Selangor, Datuk Arjunaidi Mohamed berkata, pihaknya menerima empat laporan yang dibuat mangsa berusia dalam lingkungan 17 hingga 18 tahun iaitu dua di Klang Selatan, Shah Alam (1) dan satu di Kajang (1) berhubung kejadian itu.

Dua lagi dibuat di Negeri Sembilan. Walaupun dakwaan itu belum dibuktikan bersalah, namun jauh di sudut hati penulis terbuku rasa bimbang jika suspek benar-benar melakukan perbuatan terkutuk itu terhadap mangsa.

Sementara itu, Menteri di Jabatan Perdana Menteri (Hal Ehwal Agama), Datuk Idris Ahmad berkata, golongan pendakwah diingatkan agar tidak terjebak dengan perbuatan tidak bermoral kerana ia boleh menyebabkan mereka tidak lagi dipercayai masyarakat.

“Mereka perlu sentiasa mengamalkan setiap dakwah yang disampaikan kepada masyarakat dan juga sentiasa bermuhasabah diri.

“Selain itu, mereka juga perlu menyedari risiko menjadi seorang individu yang mempunyai pengaruh kepada golongan masyarakat dan pada masa sama, perlu menjaga tingkah laku agar sentiasa dipandang positif oleh masyarakat,” katanya.

Secara kesimpulannya, tanggungjawab membendung dan menangani isu gangguan seksual adalah menjadi tanggungjawab pemerintah mengenakan hukuman, peraturan atau polisi yang paling berkesan dalam menanganinya serta mengekangnya daripada berkembang.

Pada masa sama, mangsa ataupun mereka yang mempunyai maklumat berhubung perbuatan itu perlu melaporkan segera kepada pihak berkuasa bagi membolehkan tindakan dapat diambil. Jangan berdiam diri kerana ia tidak mampu menyelesaikan apa yang berlaku.

Dalam pada itu, tidak dinafikan wujud kelompok agamawan yang bernafsu songsang atau gay berselindung di sebalik nama ‘agama’ yang ramai tidak tahu, contohnya di pusat tahfiz dan sekolah-sekolah agama.

Bagaimanapun, isu ini tidak didedahkan kepada umum kerana bimbang dengan penerimaan dan juga persepsi masyarakat yang meletakkan sepenuh kepercayaan kepada golongan tersebut. Mereka sebenarnya boleh dilabel sebagai penunggang agama.

Perkara ini didedahkan sendiri oleh Pakar Perunding Kaunselor Kekeluargaan dan Perkahwinan, Hushim Salleh dengan mendakwa, jumlah golongan agamawan berstatus ustaz yang bernafsu songsang iaitu gay semakin menjadi barah dan sangat serius di negara ini sekarang.

“Berdasarkan rekod, jumlah mangsa yang diliwat yang menjalani sesi kaunseling dengan saya adalah sebanyak 32 kes pada tahun lalu, manakala tahun ini pula bagi tempoh lima bulan sehingga Mei lalu sudah mencapai 12 kes.

“Kiraan ini berdasarkan mangsa (pelajar sekolah agama) yang datang berjumpa saya, belum ambil kira jumlah yang menjalani sesi kaunseling dengan pakar-pakar lain,” ujarnya.

Menurutnya, berdasarkan 15 mangsa kes liwat di sebuah pusat tahfiz yang menjalani sesi kaunseling, pihaknya mendapati 14 pelajar takut untuk mendedahkan kejadian berkenaan.

“Mangsa yang paling muda adalah berusia 13 tahun. Salah seorang pelajar telah membongkar kejadian itu kepada ibu bapanya, sekali gus menyebabkan kegiatan yang berlaku beberapa tahun terdedah,” katanya.

Jelas beliau, kebanyakan ustaz songsang yang menjalani sesi kaunseling mendakwa pernah menjadi mangsa liwat ketika mereka kecil sama ada oleh ahli keluarga sendiri, rakan seasrama dan juga ustaz di tahfiz atau maahad pengajian menyebabkan mereka trauma dan tidak kurang juga jadi ketagih.


Malu itu sebahagian daripada Islam, adakah Najib ada sifat itu?

Saudara Pengarang,

Sejak kecil lagi, rata-rata orang Melayu pasti meningatkan anak-anak bahawa ‘malu itu adalah sebahagian daripada Islam’.

Malu mempunyai pengertian yang besar dalam islam, sifat malu adalah sebahagian daripada iman. Mereka yang telah hilang sifat malu adalah orang yang tipis imannya kerana malu dan iman berjalan beriringan dan jika salah satu ditinggalkan, maka kedua-duanya akan hilang.

Sebab itu, apabila ada pemimpin politik dilihat seperti memperlekehkan sifat malu, mempromosi slogan ‘Malu Apa Bosku’ yang dilihat seolah-olah tidak perlu malu pun dengan apa-apa yang dilakukan, termasuk juga perlakuan-perlakuan negatif.

Rasanya semua sudah tahu itu adalah slogan dilaungkan Datuk Seri Najib Tun Razak dan penyokong-penyokongnya, terus kekal dan makin hebat dilaungkan walaupun bekas Perdana Menteri itu sudah disabitkan kesalahan salah guna kuasa dan rasuah.

Beliau dijatuhkan hukuman penjara 12 tahun dan denda RM210 juta oleh Mahkamah Tinggi, membuat rayuan kepada Mahkamah Rayuan, tetapi ia ditolak dan kini menunggu nasibnya diputuskan di Mahkamah Persekutuan. Keseluruhannya, empat hakim yang bijaksana, seorang di Mahkamah Tinggi dan tiga di Mahkamah Rayuan, mendapati Najib bersalah.

Bukan itu sahaja, bekas Presiden Umno dan kini Pengerusi Lembaga Penasihat Barisan Nasional (BN) itu masih dibicarakan untuk pelbagai lagi kes jenayah yang sebelum ini mencalarkan reputasi negara kita.

Justeru, apabila Tan Sri Muhyiddin Yassin baru-baru ini meminta Najib supaya ada sedikit rasa malu, saya melihat ia bukannya satu kesalahan. Sebaliknya ia permintaan yang wajar kerana Ahli Parlimen Pekan itu semakin hari semakin dilihat seperti tidak langsung mempunyai sifat malu yang mempunyai pengertian sangat besar dalam Islam.

Kenyataan Muhyiddin dibalas Najib, menuduh Pengerusi Perikatan Nasional (PN) dan Presiden Bersatu itu sebagai ‘hipokrit’, tetapi hakikatnya adalah ia seperti menepuk air di dulang. Memang ada ketikanya wujud tuduhan liar dan fitnah terhadap Muhyiddin, tetapi semua itu perkara biasa dalam polis, bila masanya beliau pernah didakwa di mahkamah?

Jadi, saya melihat tidak ada salah pun apabila Muhyiddin melahirkan rasa lega kerana tidak perlu lagi bekerjasama dengan parti yang masih menjulang seseorang yang disabitkan dengankesalahan jenayah, jelas merujuk kepada Najib yang kemudian mengungkit bahawa Muhyiddin tidak mampu menjadi Perdana Menteri pada Mac 2020 tanpa sokongan Umno.

Rasanya rakyat masih ingat kenyataan tegas Muhyiddin ketika menjadi Perdana Menteri Kelapan, bahawa beliau tidak akan melayan sebarang permintaan untuk campur tangan dalam sistem kehakiman negara.

Malah, ada pendedahan bahawa Najib ketika itu mahu Muhyiddin menyingkirkan Pendakwa Raya Kanan, Tan Sri Gopal Sri Ram daripada pasukan pendakwaan terhadap kes dihadapi Ahli Parlimen Pekan itu, namun Muhyiddin enggan melayan dan akibatnya, beliau kehilangan jawatan Perdana Menteri pada Ogos lalu berikutan penarikan sokongan oleh pemimpin-pemimpin Umno dikaitkan dengan ‘kluster mahkamah’ yang diketuai Najib.

Kini, Muhyiddin bukan lagi Perdana Menteri, namun beliau dilihat kekal mempertahankan prinsipnya dengan menjauhkan diri daripada pemimpin-pemimpin politik seperti Najib, yang masih berpengaruh dalam Umno. Dalam erti kata lain, Muhyiddin kekal tidak mahu bekerjasama dengan penjenayah kerana ia adalah perbuatan yang memalukan.

Untuk Najib, beliau tidak layak mempersoalkan mengapa Muhyiddin tidak malu menerima sokongan Umno yang mengangkatnya sebagai Perdana Menteri. Beliau tidak mempunyai kredibiliti untuk bercakap perihal ‘malu’ sedangkan Mahkamah Rayuan sudah merujuk tindakannya berkaitan kes penyelewengan dana SRC International sebagai ‘memalukan negara’.

Jika Najib ada sifat malu, beliau pastinya tidak akan menyeleweng dana negara dan menjadikan Malaysia sebagai bahan ketawa. Jika Najib ada sifat itu, beliau pastinya tidak akan menyalahgunakan jentera kerajaan untuk kekal memegang kuasa, sekali gus mengelak daripada disingkirkan pada masa yang sepatutnya.

Johan Salehuddin
Tanjung Malim

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


KDN arah penguatkuasa pertingkat pemantauan

Kementerian Dalam Negeri (KDN) mengarahkan jabatan dan agensi penguatkuasaan meningkatkan bilangan operasi pemantauan dan mengambil tindakan tegas terhadap individu yang melanggar prosedur operasi standard (SOP) yang telah diwartakan.

Jabatan dan agensi terbabit ialah Polis Diraja Malaysia (PDRM), Jabatan Imigresen, Jabatan Penjara, Jabatan Sukarelawan Malaysia (Rela), Kawasan Keselamatan Khas Pantai Timur Sabah (ESSCom), Agensi Antidadah Kebangsaan dan Agensi Kawalan Sempadan.

KDN dalam kenyataan hari ini berkata arahan itu dikeluarkan bagi memastikan penularan virus Covid-19 dapat dibendung dengan lebih berkesan dan menyeluruh terutama menjelang sambutan Aidilfitri minggu depan.

Selain menambah bilangan kekuatan anggota serta operasi sekatan jalan raya di lapangan, pemantauan ketat juga dijalankan bagi menghalang individu mengambil kesempatan merentas negeri atau daerah menggunakan pengangkutan awam seperti KTM Komuter, LRT, MRT, ERL, KL Monorail atau perkhidmatan e-hailing.

“KDN memantau rapat perkembangan penularan pandemik Covid-19 dalam negara dan menerima banyak laporan daripada jabatan serta agensi penguatkuasaan berhubung masalah kekurangan pematuhan terhadap SOP Perintah Kawalan Pergerakan (PKP) yang ditetapkan,” katanya.

Kerajaan sebelum ini mengumumkan pelaksanaan PKP di kawasan tertentu di Selangor, Johor, Terengganu, Perak dan Kelantan serta seluruh Kuala Lumpur sebagaiusaha bagi membendung penularan jangkitan Covid-19.

Sejak PKP dilaksanakan dan sehingga kini, seramai 100,980 anggota dari pelbagai jabatan dan agensi KDN terbabit dalam penugasan Covid-19.


MetMalaysia ramal hujan lebat, ribut petir petang ini

Beberapa kawasan di sekitar ibu negara mengalami hujan lebat tengah hari ini (7 Oktober 2022), tatkala Jabatan Meteorologi Malaysia (MetMalaysia) meramalkan ribut petir dan hujan di hampir seluruh negara, petang ini.

MetMalaysia meramalkan ribut petir di beberapa kawasan sekitar Perlis, Kedah, Pulau Pinang, Kelantan, Terengganu, Pahang, Kuala Lumpur, Putrajaya dan Johor, petang ini.

Beberapa kawasan pedalaman di Selangor, Negeri Sembilan dan Melaka turut diramal mengalami ribut petir, manakala hujan dijangka melanda pedalaman Perak dalam tempoh sama.

Di Sarawak, ribut petir diramal berlaku petang ini di satu atau dua lokasi di Kapit, Miri dan Limbang selain beberapa lokasi di Labuan, Pedalaman, Pantai Barat, Tawau, Sandakan dan Kudat di Sabah.

Hanya Kuching, Serian, Samarahan, Sri Aman, Betong, Sarikei, Sibu, Mukah dan Bintulu di Sarawak diramalkan cuaca cerah petang ini.

Ribut petir diramal turut melanda beberapa lokasi di Terengganu, selain Kelantan, Pahang manakala hujan pula di beberapa tempat di Pulau Pinang, Selangor, Kuala Lumpur, Putrajaya, Negeri Sembilan, Melaka dan Johor, Perlis, Kedah dan Perak malam ini.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.


PN boleh tawan Selangor dengan formula satu lawan satu

Perikatan Nasional (PN) dijangka boleh memenangi 33 kerusi Dewan Undangan Negeri (DUN) dengan formula satu lawan satu pada pilihan raya negeri (PRN) di Selangor.

Bekas Pengerusi UMNO Selangor, Tan Sri Noh Omar berkata perkara itu tidak mustahil terutama di kawasan kubu kuat pengundi Melayu.

Menurutnya, keputusan Pilihan Raya Umum ke-15 (PRU-15) di Selangor membuktikan PN mampu memenangi kerusi di kubu kuat UMNO-Barisan Nasional (BN).

“Tiga Parlimen di utara Selangor iaitu Sabak Bernam, Sungai Besar dan Tanjong Karang sebelum ini menjadi kubu kuat UMNO tetapi kita dapat melihat atas semangat dan perpaduan pengundi Melayu, PN mampu menewaskan BN,” katanya lapor Sinar Harian

Beliau berkata demikian ketika berucap pada Dialog PN Parlimen Sungai Besar di Markas Pas Simpang Lima di Sabak Bernam, Khamis malam.

Noh berkata peluang PN untuk merampas Selangor serta membentuk kerajaan baharu di negeri ini boleh dilaksanakan sekiranya hanya pertembungan dua penjuru berlaku.

“Formula (MN) inilah yang saya tekankan kepada pemimpin UMNO sebelum PRU-15 tetapi ia tidak berlaku sebaliknya kita bertembung tiga parti iaitu PN, BN dan PH.

“Jika kita bertanding tiga penjuru undi Melayu pecah kepada tiga parti yang hanya memenangkan calon PH,” katanya lagi.


RM93,300 untuk belanja sambutan hari jadi isteri Zahid, kata saksi

Bekas Menteri Dalam Negeri Datuk Seri Ahmad Zahid Hamidi menerima sejumlah RM3 juta daripada Ultra Kirana Sdn Bhd (UKSB) sebagai pembiayaan kempen untuk Pilihan Raya Umum Ke-14 (PRU-14) pada Mei 2018, Mahkamah Tinggi Shah Alam diberitahu pada perbicaraan kes rasuah kontrak sistem visa asing (VLN) hari ini.

Memberi keterangan sebagai saksi pendakwaan ke-18, Penguatkuasa Kanan Suruhanjaya Pencegahan Rasuah Malaysia (SPRM) V Mahendran berkata RM3 juta yang diberikan oleh UKSB adalah satu daripada tujuh bayaran sekali gus yang dibuat kepada Zahid antara Jun 2015 dan Mac 2018.

Bagi RM3 juta pula, Mahendran mendedahkan pembayaran tunai itu dibuat kepada Zahid di kediaman peribadinya di Country Heights, Kajang Selangor pada 27 Mac 2018 – kurang tiga bulan sebelum PRU-14 pada 9 Mei 2018.

Zahid adalah pemangku Timbalan Presiden UMNO ketika itu, dan telah menjadi Ahli Parlimen Bagan Datuk sejak 1995.

Mahendran juga berkata terdapat sekali lagi pembayaran dibuat kepada Zahid. Antaranya ialah RM125,000 untuk sambutan Hari Raya pada Jun 2015; S$1 juta (RM3.11 juta) untuk sambutan ulang tahun ke-71 UMNO pada Mei 2017; dan S$30,000 (RM93,300) untuk sambutan hari lahir isteri Zahid.

Mahendran tidak menyatakan tujuan tiga pembayaran sekali lagi sebanyak S$120,000; 15,000 franc Swiss; dan AS$15,000 yang diterima masing-masing antara 2015 dan 2016.

Beliau turut mengesahkan jumlah bayaran tunai yang diterima Ahmad Zahid ialah S$13.56 juta antara 2014 dan 2018.

“Semasa siasatan terhadap pengarah UKSB, mereka mengesahkan pembayaran tunai bulanan yang dibuat oleh UKSB kepada Zahid antara 2014 dan 2018.

“Wang yang diberikan kepada Zahid adalah dalam bentuk tunai, dengan Zahid meminta ia dibuat menggunakan dolar Singapura,” katanya menurut laporan MalayMail.

Sebelum ini, saksi ke-15 pendakwaan dan bekas Pengarah UKSB Harry Lee Vui Khiun memberitahu mahkamah bahawa Zahid sebelum ini menyatakan keperluan untuk sumbangan kepada dana politiknya dan meminta bantuan dalam hal berkaitan UMNO selepas berkenalan dengan pemimpin UMNO itu selepas PRU-14 pada Mei 2013.

Terdahulu, Mahendran turut memberi keterangan bahawa siasatan rasuah terhadap UKSB dan dakwaan rasuah dibayar kepada pegawai kerajaan berhubung pemberian kontrak VLN bermula berikutan aduan yang dibuat oleh kakitangan agensi penguatkuasaan itu sendiri.

Mahendran berkata beliau telah diarahkan oleh pihak atasannya – Timbalan Pengarah Bahagian Gerakan Khas (BOK) SPRM – untuk mengambil alih kes itu sebagai pegawai penyiasat pada 27 September 2018.

“Aduan itu dibuka dan disediakan oleh penolong penguat kuasa S Vijaya Kumar yang juga pengadu dalam kes ini.

“Kertas siasatan kemudiannya dibuka di bawah Seksyen 16(b)(B) Akta SPRM,” katanya dalam kenyataan saksi.

Seksyen 16(b)(B) Akta SPRM merujuk kepada kesalahan menerima suapan.

Susulan aduan itu, Mahendran berkata SPRM melancarkan operasi yang digelar ‘Ops Visa’ yang terdiri daripada beberapa pegawai lain dari BOK dan beliau sendiri.

Menurut Mahendran, objektif utama ‘Ops Visa’ adalah untuk mendapatkan dokumen di bawah milikan Kementerian Dalam Negeri, Jabatan Imigresen dan UKSB, termasuk pengenalan saksi yang terlibat.

Dokumen tersebut adalah berkaitan dengan pemprosesan dan pengeluaran visa untuk pelancong dari Republik Rakyat China antara 2010 dan 2018.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung.


Dipenjara 12 hari halang konvoi TYT Sarawak, pandu secara bahaya

Seorang pekerja syarikat penyelenggaraan dipenjara 12 hari dan didenda RM10,000 oleh dua Mahkamah Majistret di sini hari ini, kerana menghalang tugas anggota polis yang mengiringi konvoi Yang Dipertua Negeri Sarawak dan memandu kereta secara melulu serta berbahaya di Lebuh Raya Sultan Iskandar di sini, Jumaat lepas.

Majistret Aina Azahra Arifin menjatuhkan hukuman penjara tujuh hari dan denda RM3,000 terhadap Erdy Errwan Hamdan, 36, selepas dia mengaku bersalah menghalang Lans Koperal Mohd Azwar Iqbal Chinang, daripada menjalankan tugas rasminya mengiringi Yang Dipertua Negeri Sarawak di Lebuh Raya Sultan Iskandar, pada 11.30 malam, 6 Mei lepas.

Pendakwaan dikemukakan mengikut Seksyen 186 Kanun Keseksaan yang membawa hukuman penjara maksimum dua tahun atau denda maksimum RM10,000 atau kedua-duanya, lapor Bernama.

Majistret Amanina Mohamad Anuar pula menjatuhkan hukuman penjara lima hari dan denda RM7,000 serta tertuduh hilang kelayakan memegang atau mendapatkan lesen memandu tidak kurang lima tahun, selepas lelaki itu mengaku memandu kereta Honda Civic berwarna kuning dengan cara melulu dan berbahaya kepada diri sendiri dan pengguna jalan raya, pada 10 malam di lokasi dan tarikh yang sama.

Kesalahan itu didakwa mengikut Seksyen 42 (1) Akta Pengangkutan Jalan 1987 dan boleh dihukum akta sama, yang membawa hukuman penjara maksimum lima tahun dan denda tidak kurang RM5,000 dan maksimum RM15,000 serta hilang kelayakan memegang atau mendapatkan lesen memandu tidak kurang lima tahun.

Aina Azahra memerintahkan tertuduh menjalani hukuman penjara tujuh hari itu bermula dari tarikh tangkap pada 7 Mei lepas atau dipenjara tiga bulan sekiranya gagal membayar denda, manakala Amanina memerintahkan hukuman penjara lima hari itu, berkuat kuasa hari ini atau dipenjara lima bulan jika denda gagal dibayar.

Terdahulu, Timbalan Pendakwa Raya Nurilya Ellyna Norazman dan Pegawai Pendakwa Inspektor Abdullah Khazali, memohon hukuman setimpal bagi memberi pengajaran kepada tertuduh dan masyarakat.

Erdy Errwan yang tidak diwakili peguam merayu hukuman ringan kerana dia yang berpendapatan RM1,600 hingga RM1,700, perlu menanggung isteri serta dua anaknya masing-masing berumur enam dan tiga tahun selain bapanya baharu meninggal dunia.

Mengikut fakta kes, pada hari kejadian, semasa konvoi yang diiringi oleh anggota polis melalui Lebuh Raya Sultan Iskandar ke susur keluar Jalan Tunku Abdul Halim, sebuah kereta Honda Civic dari arah belakang dipandu secara melulu di lorong kiri jalan sehingga menyebabkan berlaku pergeseran dengan sebuah lagi kenderaan lain.

Berdasarkan rakaman kamera papan pemuka berdurasi 0.53 minit, Honda Civic itu bergerak laju dan memintas konvoi melalui laluan kecemasan di kiri jalan serta mengabaikan isyarat oleh juru iring supaya keluar dari laluan konvoi.


Veteran UMNO bimbang dengan jangkaan Hadi kerajaan campuran boleh jatuh

Seorang veteran UMNO, Tan Sri Shahrir Samad menasihati supaya tidak mengambil mudah dengan jangkaan dibuat oleh Presiden PAS, Tan Sri Abdul Hadi Awang berhubung kemungkinan kerajaan campuran boleh jatuh pada massa terdekat ini.

Shahrir berkata sebarang kemungkinan boleh berlaku susulan kenyataan Hadi yang tidak menolak kerajaan campuran Pakatan Harapan (PH)-UMNO boleh tumbang bila-bila masa, malah sebelum ini kerajaan PH juga tersungkur selepas hanya 22 bulan menjadi kerajaan pusat.

“Jatuhnya PH. Naiklah kerajaan Perikatan Nasional (PN). Pencetusnya ialah PAS.

“Sekarang sekali lagi PAS memulakan langkah untuk menjatuhkan Kerajaan Perpaduan dan menaikkan kembali sebuah kerajaan tajaan PAS.

“Sekali dah berjaya. Kali kedua, cuba lagi. Hadi sudah beri amaran awal Mac 2023. Tunggu dan lihat,” katanya dalam satu hantaran di Facebooknya.

Pada 1 Mac lalu, Hadi dilaporkan menjangkakan kerajaan hari ini yang diterajui Anwar akan tumbang tidak lama lagi.

Susulan itu, Presiden UMNO, Datuk Seri Ahmad Zahid Hamidi berkata tidak bimbang dengan jangkaan dibuat Hadi tersebut tetapi menasihati jika mahu menukar kerajaan ia perlu dilakukan pada Pilihan Raya Umum (PRU) depan dan bukan sekarang.

“Ketepikanlah soal perbedaan pendapat. Kalau mahu tukar kerajaan, tukar dalam PRU depan.

“Kalau penggal yang lalu, tiga pertukaran Perdana Menteri dan Malaysia menjadi bahan ketawa seluruh dunia… jangan lakukan kerja-kerja buruk ini untuk menyusahkan rakyat sekali lagi,” katanya dipetik laporan media.

Anwar juga senada dengan anak muridnya, Zahid yang juga Timbalan Perdana Menteri dengan menyifatkan ramalan kerajaan campuran akan tumbang yang dibuat Hadi sebagai ‘mengigau’ dan tidak mungkin akan berlaku.

“Tak apalah…itu hak dia (Abdul Hadi) untuk merancang dan mengigau,” katanya dipetik laporan media.

Hadi ketika membahaskan Rang Undang-Undang (RUU) Perbekalan 2023 di Parlimen Selasa lalu, yang mengingatkan pemimpin kerajaan sedia ada supaya tidak menyalahkan pembangkang sekiranya pentadbiran hari ini jatuh sekali lagi.

Hadi berkata, jika ia berlaku pemimpin dan penyokong PH tidak boleh mengatakan ia ‘tebuk atap’ sebaliknya ia berlaku akibat ‘atap bocor’.

“Kalau jatuh lagi, jangan salahkan kami. Bukan ‘tebuk atap’, tetapi ‘atapnya bocor’, ‘pintunya terbuka’ dan ‘dindingnya pecah’,” katanya


Lebih 20 peratus penduduk Indonesia sudah divaksin

Menteri Kesihatan Indonesia, Budi Gunadi Sadikin berkata sehingga kini 20 peratus daripada 270 juta rakyat negara itu sudah diberi 52 juta dos vaksin Covid-19.

“Jadi setakat ini 37 juta penduduk telah menerima dos pertama. Dan, suntikan yang dilakukan sudah melebihi 1.5 juta sehari,” katanya.

Budi berharap angka itu akan meningkat hingga ke akhir tahun ini.

Katanya program vaksinasi kerajaan Indonesia menyasarkan untuk 181.5 juta penduduk atau bersamaan dengan 363 dos vaksin.

Bagi fasa pertama, katanya Indonesia telah menerima 70 juta dos vaksin.

“Baki 290 juta dos akan tiba antara Julai hingga Disember,” katanya menjelaskan negara itu akan menerima 30 juta dos pada bulan ini.

Beliau berkata hanya satu juta dos sehari sahaja yang dapat diberi pada Julai kerana republik itu menerima 30 juta dos.

Pada bulan Ogos, Indonesia dijangka akan menerima vaksin tambahan iaitu sebanyak 40 juta dos dan angka tersebut akan terus meningkat hingga bulan Oktober dengan 85 juta dos.

Budi turut memaklumkan sekiranya jumlah itu bertambah ke 85 juta pada Oktober, Indonesia dijangka dapat memberikan hampir 2.5 juta dos suntikan vaksin setiap hari. – Agensi


Kes kerajaan mohon sekat PetroSaudi, Tarek guna AS$340 juta ditangguh

Mahkamah hari ini menangguhkan pendengaran permohonan Kerajaan Malaysia untuk menyekat PetroSaudi International Ltd (PSI) dan pengarahnya Tarek Obaid daripada menggunakan lebih AS$340 juta yang dikaitkan dengan 1Malaysia Development Berhad (1MDB) disimpan dalam akaun pelanggan di sebuah firma guaman di United Kingdom (UK).

Memetik Bernama, Hakim Datuk Ahmad Shahrir Mohd Salleh menangguhkan pendengaran hari ini untuk memberi laluan kepada firma guaman, Clyde & Co LLP di United Kingdom mengesahkan sama ada mereka mahu menjawab dan mengemukakan afidavit berhubung dokumen yang disampaikan kepada mereka, atau sebaliknya.

Ia selepas Timbalan Pendakwa Raya Budiman Lutfi Mohamed memberitahu Hakim Ahmad Shahir pihak pendakwaan telah menyampaikan dokumen berkenaan kepada tiga entiti asing yang disebut dalam permohonan itu, iaitu Petrosaudi International Limited di Arab Saudi serta dua syarikat yang berpangkalan di London, – Clyde & Co dan Temple Fiduciary Services Ltd.

“Kami telah menghubungi wakil National Crime Agency (NCA), Danial Murphy dan beliau mengesahkan bahawa kerajaan UK telah menyerahkan dokumen berkenaan kepada Clyde & Co pada 1 Oktober.

“Beliau turut menyampaikan pesanan mahkamah kepada Clyde & Co, bertanya sama ada syarikat itu berhasrat untuk memberikan maklum balas, tetapi sehingga kini kami belum menerima apa-apa jawapan dari mereka,” kata Budiman ketika prosiding hari ini.

Budiman berkata syarikat itu telah mememaklumkan bahawa dokumen berkenaan telah diserahkan kepada mereka dan diterima oleh wakilnya, Sarah Wheatly.

“Setelah berbincang dengan pihak yang berkaitan dan demi keadilan, mungkin Clyde & Co perlu diberi waktu untuk memberikan maklum balas kepada permohonan itu, dan pihak pendakwaan akan berkomunikasi dengan NCA bagi mendapatkan maklumat terkini dari firma guaman,” katanya.

Peguam Alex Tan dan Datuk Mohd Yusof Zainal Abiden yang mewakili anak syarikat PSI dari Amerika Selatan, PetroSaudi Oil Services (Venezuela) Ltd (PSOS-VZ) dan Tarek Obaid, masing-masing, tidak membantah permohonan pihak pendakwaan.

Ahmad Shahrir kemudiannya menetapkan 22 Ogos sebagai tarikh pengurusan kes bagi pihak pendakwaan mengemas kini perkembangan berhubung maklum balas Clyde & Co’s respond.

Pada 16 Julai tahun lepas mahkamah membenarkan permohonan kerajaan untuk perintah interim bagi menyekat pihak berkenaan daripada memindahkan dana yang dikaitkan dengan 1MDB dan disimpan dalam akaun pelanggan di sebuah firma guaman di UK, ke entiti lain.

Perintah interim itu bagi mengekalkan status quo pihak-pihak terlibat sehingga selesai permohonan sekatan kerajaan yang memohon perintah untuk menyekat sebarang urusan mengenai wang milik PSI dan PSOS-VZ yang kini berada di akaun escrow yang dipegang oleh Clyde & Co LLP di UK.

Selain AS$340 juta itu, kerajaan juga memohon wang tidak ditentukan yang disimpan di bawah nama akaun perantaraan, Temple Fiduciary Services Limited, di Barclays Bank, UK.

Permohonan itu difailkan mengikut Seksyen 53 Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (Amlatfpuaa) yang menamakan Tarek, PSI, PSOS-VZ, Clyde & Co dan Temple Fiduciary, masing-masing sebagai responden pertama hingga kelima.

Permohonan itu difailkan mengikut Seksyen 53 Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) yang menamakan Tarek, PSI, PSOS-VZ, Clyde & Co dan Temple Fiduciary, masing-masing sebagai responden pertama hingga kelima.


Australia catat peningkatan kes baharu Covid-19

Australia merekodkan 1,607 kes baharu Covid-19 ketika negara itu secara beransur-ansur beralih ke fasa endemik.

Wilayah Victoria yang mempunyai lebih 25 juta penduduk, mencatatkan 507 kes baharu ketika Perdana Menterinya memberi tempoh seminggu untuk mencegah penularan.

Hampir 70 peratus daripada penduduknya yang berusia 16 tahun dijangkakan menerima vaksin sepenuhnya dalam masa terdekat ini.

Perdana Menteri, Daniel Andrews berkata Australia berkemungkinan akan mencapai tahap vaksinasi sepenuhnya menjelang 26 Oktober ini.

Hampir 43 peratus penduduk Victoria sudah divaksin sepenuhnya yang merangkumi lebih dari 46 peratus penduduk di seluruh Australia.

Selain itu, kebanyakkan sekatan sosial tetap dilaksanakan seperti biasa, kedai dan perhotelan akan dibuka dengan kadar terhad, namun orang ramai dibenarkan keluar menjalankan aktiviti seperti kebiasaan.

Sementara itu, Andrews mensasarkan untuk melengkapkan 80 peratus vaksinasi ke atas penduduknya yang layak bagi memberikan persediaan kepada mereka untuk menonton Piala Melbourne pada 2 November ini.

Mengikut perancangan, langkah sekatan akan dibatalkan apabila kadar vaksinasi negara itu mencapai 70 peratus dan sempadan antarabangsa negara akan dibuka secara beransur-ansur apabila ia mencapai 80 peratus, malah wilayah New South Wales juga akan mengambil langkah sama.

Wilayah New South Wales yang mempunyai kepadatan penduduk teramai di Australia, mencatatkan 1,083 kes hari ini dan terpaksa dikenakan sekatan selepas penularan varian Delta pada pertengahan bulan Jun lalu.

Beberapa sekatan sudah dilonggarkan mulai hari ini selepas 52 peratus penduduknya sudah divaksin.

Sehingga kini, terdapat lebih 84,000 kes Covid-19 dikesan di Australia sejak Jun lalu dan sebanyak 1,162 kematian dilaporkan di Australia sejak Mac tahun lalu.


Permohonan tangguh kes rasuah Rosmah didengar Jumaat ini

Mahkamah Rayuan menetapkan Jumaat ini untuk mendengar permohonan Datin Seri Rosmah Mansor bagi menangguhkan pendengaran rayuan dijadualkan pertengahan bulan ini untuk membatalkan sabitan rasuah serta hukuman ke atasnya, lapor Malaysiakini.

Peguam Akberdin Abdul Kader yang mewakili isteri bekas perdana menteri itu mengesahkan tarikh perbicaraan yang ditetapkan itu.

Akberdin menambah pasukan pembelaan Rosmah serta pihak pendakwaan telah bertukar dokumen untuk perbicaraan.

Rayuan rasuah Rosmah melibatkan projek tenaga hibrid solar RM1.25 bilion untuk 369 sekolah di Sarawak pada mulanya ditetapkan untuk perbicaraan di Mahkamah Rayuan (bidang kuasa jenayah), 11 Julai ini.

Bagaimanapun, bulan lalu Rosmah dilaporkan berusaha untuk menangguhkan perbicaraan rayuan utama kes rasuah solarnya sementara menunggu penyelesaian satu lagi rayuan di Mahkamah Persekutuan.

Rayuan di mahkamah tertinggi itu adalah berhubung permohonannya untuk mendapatkan kelulusan bagi memulakan cabaran di mahkamah sivil untuk membatalkan keseluruhan kes rasuah terhadapnya.

Pada 1 September tahun lalu, Mahkamah Tinggi (bidang kuasa jenayah) Kuala Lumpur mendapati Rosmah bersalah dan menjatuhkan hukuman penjara 10 tahun dan denda RM970 juta ke atasnya.

Bagaimanapun isteri Datuk Seri Najib Razak itu memperoleh penangguhan pelaksanaan terhadap hukuman tersebut sementara menunggu rayuannya di Mahkamah Rayuan.

Berhubung cabarannya di mahakamah sivil, Rosmah berhujah bahawa kes rasuah solar terhadapnya adalah terbatal dari awal kerana pelantikan tidak sah bekas hakim Mahkamah Persekutuan, Gopal Sri Ram sebagai ketua pendakwa dalam kes itu.


Saksi belot pendakwa rasa Bung Moktar, Zizie Izette diperkena

Saksi utama pendakwaan yang dianggap belot, memberitahu Mahkamah Sesyen Kuala Lumpur bahawa dia berasakan wujud konspirasi untuk mengenakan Datuk Seri Bung Moktar Radin dan isterinya Datin Seri Zizie Izette Abdul Saman, berhubung kes rasuah pelaburan Felcra dalam unit amanah Public Mutual Berhad.

Perunding unit amanah, Norhaili Ahmad Mokhtar, 45, dalam keterangannya hari ini, berkata ketika kali pertama dipanggil pada 22 Jun 2016 bagi membantu siasatan dan dirakam percakapan di pejabat Suruhanjaya Pencegahan Rasuah Malaysia (SPRM) dia sudah berasa ada konsporasi itu.

Dia juga mengekalkan keterangannya di mahkamah sebelum ini bahawa Bung Moktar tidak pernah meminta rasuah RM3.5 juta, bertentangan dengan kenyataan kepada SPRM bahawa wang itu diminta Bung Moktar sebagai upah dalam satu pertemuan di Hotel Intercontinetal pada 4 Mei 2015.

Saksi ke-25 pendakwaan itu mendakwa dia mula mendapat kekuatan untuk memperbetulkan fakta dan menceritakan hal sebenar ketika berjumpa dengan pasukan Timbalan Pendakwa Raya (TPR) tahun lalu.

Menjelaskan lanjut perasaannya bahawa wujud konspirasi, Norhaili berkata, ketika prosiding soal siasat dan rakaman percakapan buat kali pertama, SPRM memberitahunya bahawa beliau akan dipanggil lagi untuk dirakam percakapan oleh agensi itu dan proses berkenaan akan memakan masa yang lama.

“Saya boleh merasakan (ada konspirasi) pada kali pertama memberikan rakaman percakapan. Pada ketika itu, semua percakapan yang saya berikan tidak diterima,” katanya menjelaskan beliau tidak pasti ayat yang tepat, sama ada karut atau ‘rubbish’ digunakan pegawai SPRM ketika itu, tetapi menyatakan ia berbunyi seperti itu.

Norhaili berkata demikian ketika menjawab soalan peguam, Datuk N Kumaraendran yang mewakili Zizie Izette pada prosiding menyoal balas saksi itu oleh pendakwaan yang menyifatkan perunding unit amanah berkenaan belot mengikut Seksyen 154 Akta Keterangan 1950.

Ia berikutan pendakwaan mendapati wujud percanggahan yang material di antara keterangan diberikan saksi itu di mahkamah berbanding rakaman percakapan yang diberikannya kepada SPRM ketika siasatan kes.

Sementara itu, Norhaili berkata, walaupun memberikan rakaman percakapan panjang lebar kepada SPRM, tidak semua yang dinyatakan itu keluar dalam laporan, menyebabkan perasaannya tertekan dan berasa seperti orang bersalah.

Menjawab soalan Ridha Abdah Subri, peguam Bung Moktar yang juga bekas Pengerusi Bukan Eksekutif Felcra, Norhaili berkata, prosiding itu memakan masa lama di mana beliau menceritakan banyak perkara kepada SPRM, namun hanya sebahagian sahaja yang dirakamkan, namun tidak ingat apa yang tidak dirakamkan kerana kejadian itu sudah lama berlaku.

Katanya, pada temu bual kali pertama itu, pegawai siasatan mengulangi benda yang sama dan sewaktu itu beliau sangat tertekan serta berdoa untuk berjumpa dengan pihak lain selain daripada pegawai SPRM, selain tiada kekuatan untuk membetulkan fakta kerana sangat tertekan.

“Kalau difikirkan, masa beri keterangan pertama, saya sudah fikir macam mana hendak beri keterangan yang sebenar, tetapi pada waktu itu tiada kekuatan kerana rasa tertekan ketika disiasat. Kekuatan itu hanya datang apabila saya dipanggil SPRM dan berjumpa seorang TPR bertudung labuh.

“Saya dapat peluang untuk ceritakan kepada dia bahawa saya tidak setuju dengan keterangan saya berhubung kejadian di Hotel Continental (keterangan bahawa Bung Moktar meminta rasuah wang rasuah RM3.5 juta).

“Selepas tu saya ke pejabat SPRM untuk ubah kenyataan saya kerana TPR itu beritahu, jika saya buat kenyataan palsu, saya boleh dipenjara atau didenda. Saya mempunyai kekuatan untuk membuat pindaan pada 2021,” katanya memetik laporan BH.

Norhaili turut mengekalkan keterangan sebelum ini bahawa wang RM2.8 juta yang diterima Zizie Izette adalah wang pengenalan yang layak diterimanya kerana pelakon itu memperkenalkan suaminya untuk Felcra membuat pelaburan RM150 juta dalam unit amanah Public Mutual.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab sama dan di tempat sama pada 19 Jun 2015. Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa sama.

Perbicaraan di hadapan Hakim Rozina Ayob bersambung 28 Mac ini.


Covid-19: 88 kematian semalam

Jumlah kematian akibat jangkitan Covid-19 di seluruh negara dalam tempoh 24 jam Khamis, 14 Oktober 2021, meningkat kepada 88 kes berbanding, 68 kes yang direkodkan pada Rabu.

Angka itu menjadikan kumulatif sejak wabak Covid-19 melanda negara awal tahun lalu kepada 27,681 kes, termasuk 5,590 pesakit yang meninggal dunia sebelum dibawa ke hospital atau ‘brought in death’ (BID).

Daripada jumlah kematian baharu semalam, Sarawak mencatat kes kematian tertinggi membabitkan 19 pesakit berbanding, 16 yang dilaporkan pada Rabu, menjadikan keseluruhannya sejak awal tahun lalu kepada 1,060 kes.

Kementerian Kesihatan (KKM) memaklumkan Johor dan Sabah masing-masing merekodkan 15 kes kematian, diikuti Perak (lapan kes); Selangor (tujuh); Kelantan (enam); Pulau Pinang (lima); masing-masing empat di Kedah dan Kuala Lumpur; Terengganu (dua); dan masing-masing satu di Melaka, Pahang, dan Putrajaya.

Tiada kes kematian dilaporkan di Negeri Sembilan, Perlis dan Labuan.

Sehingga semalam juga sebanyak 101,587 kes aktif direkodkan, turun berbanding 106,047 yang dilaporkan pada Rabu.

Daripada jumlah itu 78,414 individu menjalani kuarantin di rumah, 14,975 dirawat di PKRC, hospital (7,496 pesakit), dan 702 dimasukkan ke unit rawatan rapi dengan 367 memerlukan alat bantuan pernafasan.

Sehingga semalam, hanya empat negeri merekodkan jumlah kes aktif lima angka iaitu Sarawak sebanyak 16,468 kes, diikuti Selangor (15,332 kes); Johor (12,033 kes); dan Sabah (10,286 kes).


Rasuah: SPRM minta rakaman CCTV pergerakan dua kereta menteri DAP

Suruhanjaya Pencegahan Rasuah Malaysia (SPRM) telah meminta rakaman pengawasan CCTV sebuah kondominium yang melibatkan tiga kereta, termasuk dua milik Menteri Sumber Manusia kerajaan Pakatan Harapan-Barisan Nasional (PH-BN), V Sivakumar.

Satu sumber yang dipetik Mkini dilaporkan berkata SPRM menjadikan tiga kenderaan itu sebagai keutamaan dalam siasatannya terhadap dakwaan penyelewengan yang melibatkan kuota pengambilan pekerja asing.

Portal berkenaan difahamkan tindakan itu adalah sebahagian daripada dakwaan rasuah yang dikatakan bernilai RM97 juta melibatkan dua pegawai kanan menteri itu.

“SPRM telah meminta rakaman CCTV dari 6 hingga 7 Mac 2023, serta pada 7 dan 8 April 2023, menunjukkan tiga kenderaan itu, Mercedes-Benz, Proton Perdana dan Mitsubishi Outlander,” kata sumber itu kepada Mkini.

Laporan itu menyatakan bahawa kenderaan Mercedes-Benz dan Mitsubishi itu didaftarkan kepada Sivakumar.

Minggu lalu, SPRM menangkap dua pegawai kanan Sivakumar kerana disyaki terbabit dalam rasuah melibatkan pemberian kuota pekerja asing.

Terdahulu, Utusan melaporkan bahawa SPRM masih meneruskan pencarian wang berjuta-juta ringgit yang didakwa melibatkan pegawai kanan menteri melalui orang tengah.

Laporan itu turut mengesahkan bahawa SPRM tidak sebarang bukti ketika mengeledah rumah dan pejabat menteri.

“Difahamkan tiada rampasan dibuat kerana SPRM tidak menemui sebarang bukti yang diperlukan,” sumber itu dipetik sebagai berkata.


21 kematian di Selangor semalam

Seramai 95 pesakit meninggal dunia akibat komplikasi Covid-19 semalam (Selasa, 15 Mac 2022), meningkat sedikit berbanding 92 kes yang direkodkan pada Isnin, menurut data Kementerian Kesihatan (KKM), hari ini.

Menerusi data laman sesawang CovidNOW yang dikemas kini awal pagi tadi, jumlah kematian baharu itu turut melibatkan 23 pesakit yang meninggal dunia di luar fasiliti kesihatan sebelum dibawa ke hospital atau kes ’brought in death’ (BID).

Bagaimanapun, tiada maklumat diberikan sama ada 23 kes BID itu turut membabitkan 293,435 pesakit yang diarah menjalani kuarantin di rumah setelah disahkan dijangkiti Covid-19.

Untuk rekod, individu yang diarah menjalani kuarantin itu adalah mereka yang positif Covid-19, tetapi mempunyai gejala ringan atau tiada gejala (asimptomatik) dan tidak memerlukan rawatan yang intensif. Individu perlu menjalani pengasingan diri selama 10 hari.

Sejak awal 2020 lalu hingga semalam, jumlah kumulatif kematian kini meningkat kepada 33,994 kes, termasuk 7,099 kes BID. Jumlah kematian itu adalah yang keempat tertinggi dalam kalangan negara-negara ASEAN, selepas Indonesia, Filipina, dan Vietnam.

Berdasarkan statistik CovidNOW, Selangor merekodkan jumlah kematian tertinggi semalam, melibatkan 21 pesakit Covid-19, menjadikan kumulatif kes sebanyak 10,382 kematian.

Seramai 16 pesakit Covid-19 di Johor meninggal dunia semalam menjadikan kumulatif kematian di negeri itu meningkat kepada 4,276 kes.

Sehingga semalam, Johor merekodkan 353,458 kumulatif positif, dengan 329,316 pesakit telah sembuh, dan 19,866 kes masih aktif.

Daripada jumlah kes aktif itu seramai 18,823 pesakit menjalani kuarantin di rumah; 92 ditempatkan di PKRC; 915 dimasukkan ke hospital; dan 36 dirawat di unit rawatan rapi dengan 30 daripadanya memerlukan alat bantuan pernafasan.

Bagi negeri-negeri lain, Perak mencatat 14 kes kematian semalam, diikuti Kedah (10); Pulau Pinang (lapan); Sabah (lima); masing-masing empat di Melaka, Pahang serta Perlis; masing-masing tiga di Negeri Sembilan serta Sarawak; Kelantan (dua kes); dan Terengganu (satu kes).

Tiada kes kematian akibat Covid-19 dilaporkan di Kuala Lumpur, Labuan dan Putrajaya, semalam.


Covid-19: Thailand lapor 17,970 kes baharu, 178 kematian

Thailand hari ini merekodkan 17,970 kes baharu Covid-19 dalam tempoh 24 jam lalu, sementara kematian kekal pada 178 pesakit, sama seperti dilaporkan pada Ahad.

Kementerian Kesihatan Thailand juga memaklumkan daripada 633,284 kes kumulatif, 208,875 kes masih aktif, sementara 5,168 pesakit meninggal dunia.

Sementara itu kementerian berkenaan juga melaporkan 152,171 penduduk menerima suntikan dos pertama vaksin Covid-19, manakala 28,381 lagi menerima dos kedua, menjadikan keseluruhan pemberian suntikan sebanyak 17,866,526 dos, setakat hari ini.

Menurut Worldometer, sehingga jam 11 pagi tadi, jumlah kes yang disahkan di seluruh dunia meningkat kepada 199.01 juta, dengan 179.61 juta sudah sembuh dan 15.16 juga kes masih aktif, termasuk 90,488 dalam keadaan tenat, dan 4.24 pesakit meninggal dunia.

Sementara itu, Pusat Pentadbiran Situasi Covid-19 (CCSA) Thailand hari ini turut melaporkan kes di beberapa wilayah meningkat hasil daripada penularan yang dibawa dari Bangkok dan Wilayah Metropolitan (BMR).

“Jumlah kes di BMR semakin turun, tetapi ia boleh meningkat semula… dan kes di wilayah lain pula melonjak,” kata jurucakap CCSA Dr Apisamai Srirangsan.

Katanya penduduk yang dijangkiti Covid-19 di Bangkok didapati telah melakukan perjalanan ke wilayah lain menyebabkan kes baharu meningkat di luar BMR. – Agensi


Untung bersih suku pertama BIMB susut RM52.79 juta berbanding 2021

Keuntungan bersih Bank Islam Malaysia Bhd (BIMB) menyusut kepada RM105.92 juta untuk suku pertama berakhir 31 Mac, 2021 berbanding RM158.71 juta yang dicatatkan dalam tempoh yang sama tahun sebelumnya disebabkan elaun bersih yang lebih tinggi untuk rosot nilai ke atas pembiayaan dan pendahuluan.

Bagaimanapun, hasil naik 0.4 peratus kepada RM773.97 juta daripada RM770.92 juta bagi tempoh yang sama tahun lepas.

“Prestasi itu diterjemahkan kepada pendapatan sesaham kumpulan sebanyak 4.95 sen dan pulangan tahunan ke atas ekuiti sebanyak 6.4 peratus selepas cukai dan zakat,” katanya dalam makluman kepada Bursa Malaysia hari ini.

Bank itu berkata pendapatan berasaskan dana bersih meningkat 3.8 peratus tahun ke tahun kepada RM477.78 juta kebanyakannya didorong oleh pendapatan lebih tinggi daripada pembiayaan.

“Manakala pendapatan bukan berasaskan dana menurun sebanyak 37.1 peratus kepada RM45.34 juta kerana keuntungan bersih lebih rendah daripada penjualan aset kewangan pada nilai saksama dan kerugian bersih lebih tinggi daripada penilaian semula aset kewangan pada nilai saksama.

“Jumlah aset kumpulan meningkat tahun ke tahun sebanyak 11.2 peratus kepada RM80.5 bilion dengan aset bersih sesahamnya pada RM3.09.

“Pembiayaan kasar meningkat sebanyak 6.7 peratus tahun ke tahun kepada RM59.8 bilion manakala deposit pelanggan dan akaun pelaburan berjumlah RM68 bilion dengan peningkatan tahun ke tahun sebanyak RM6.6 bilion atau 10.8 peratus,” katanya.

Bank Islam berkata jumlah akaun semasa dan simpanan serta akaun pelaburan urus niaga (CASATIA) berada pada paras yang sihat iaitu 38.6 peratus daripada jumlah deposit pelanggan dan akaun pelaburan manakala nisbah pembiayaan terjejas kasar ialah 1.02 peratus berbanding 0.96 peratus pada hujung tahun lepas.

Jumlah nisbah modal kumpulan kekal kukuh pada 19.5 peratus sehingga 31 Mac 2022, katanya.

Sementara itu, Ketua Pegawai Eksekutif Kumpulan Mohd Muazzam Mohamed dalam satu kenyataan berkata kumpulan itu komited untuk merealisasikan aspirasi dan strategi LEAP25 kerana ia memanfaatkan pemulihan ekonomi yang dijangkakan.

“Kami kini berada dalam fasa pertumbuhan baharu yang berasaskan prinsip persekitaran, sosial dan tadbir urus (ESG) untuk memacu penyampaian dan prestasi serta membangunkan Rangka Kerja ESG, menggabungkan iklim dan pengurusan risiko yang mampan dalam penilaian kredit.

“Aspirasi LEAP25 kami adalah untuk menjadi penyedia terkemuka bagi penyelesaian pembiayaan Shariah-ESG menjelang akhir tahun 2025,” katanya,

Mengenai cadangan perbankan digital, beliau berkata bank itu telah mengambil usaha proaktif dalam menetapkan teknologi, kakitangan dan produk yang betul untuk memenuhi keperluan segmen sasarannya dan berharap untuk memperkenalkan cadangan perbankan digital Bank Islam pada suku ketiga tahun ini.

Mohd Muazzam berkata kumpulan itu menjangkakan kenaikan Kadar Dasar Semalaman (OPR) sebanyak 25 mata asas tahun ini dan sebarang kenaikan dalam OPR akan memberi kesan yang baik kepada keuntungan kumpulan.

Walaupun pembukaan semula ekonomi serantau membawa kepada peningkatan dalam pertumbuhan pembiayaan dan mengurangkan caj susut nilai, kelemahan pasaran yang dilihat sebelum ini telah mengurangkan kesan positif tersebut, katanya.

Bagaimanapun, kumpulan itu terus berhati-hati apabila melihat ketidaktentuan ekonomi di sekeliling termasuk gangguan terhadap pertumbuhan perdagangan, harga komoditi yang melambung tinggi dan situasi geopolitik.

“Kami akan meneruskan daya tarikan kepada perniagaan dan saluran kami menuju tahun 2025 melalui lima pemacu perniagaan kami iaitu pengurusan kekayaan, kewangan sosial, bank digital, perusahaan dan perbankan borong,” katanya. – Bernama


PRN Johor: PAS kekal tanding di bawah payung Perikatan Nasional

PAS akan terus kekal bersama Bersatu dengan menggunakan logo Perikatan Nasional (PN) bagi menghadapi Pilihan Raya Negeri (PRN) Johor tidak lama lagi.

Pengerusi PN Tan Sri Muhyiddin Yassin berkata keputusan itu dicapai dalam Muzakarah PAS Bersatu yang diadakan selama dua hari berakhir hari ini.

Pada sidang media yang turut disertai Presiden PAS Tan Sri Abdul Hadi Awang serta kepemimpinan tertinggi kedua-dua parti sebentar tadi, beliau menjelaskan muzakarah turut bersetuju untuk memperkukuhkan jalinan kerjasama pada peringkat akar umbi.

“Hasil resolusi Muzakarah PAS Bersatu selama dua hari, kita (PN) akan menyertai PRN Johor sebagai Perikatan Nasional.

“Sehubungan itu, kedua-dua parti bersetuju memperkukuhkan jalinan kerjasama sebagai satu pasukan sehingga ke peringkat jentera akar umbi,” katanya di Shah Alam, hari ini.

Muhyiddin berkata PN juga akan memutuskan berhubung pengagihan kerusi untuk parti-parti komponen bertanding pada PRN Johor itu dalam tempoh sehari dua lagi.

“Yang penting juga saya nak katakan hasrat kita (PN) untuk bertanding ialah untuk mendapat sokongan dan mandat rakyat Johor. ataupun bangsa Johor bagi membentuk kerajaan Perikatan Nasional di peringkat negeri,” katanya.

Pada masa sama PN mengulangi peringatan terhadap sokongan gabungan itu yang diberikan kepada kerajaan pimpinan Naib Presiden UMNO Datuk Seri Ismail Sabri Yaakob.

“Muzakarah mempertegaskan sokongan PAS dan Bersatu dalam Kerajaan Persekutuan adalah bersyarat, perlu dihormati dan dirundingi, di atas nilai integriti, antirasuah dan berkebajikan,” kata Presiden Bersatu itu.

Berikut adalah resolusi penuh Muzakarah PAS Bersatu yang diadakan pada 28 dan 29 Januari 2022:

Bahawasanya PAS dan BERSATU, dengan penuh kesungguhan dan iltizam ke arah mewujudkan kestabilan politik dalam negara, telah membuat ketetapan bersama seperti berikut:

1. Mencapai persetujuan atas perkara yang disepakati, iaitu

a. Mendukung ‘prinsip bersama’ di atas nilai integriti, kejujuran, kestabilan, dan perpaduan yang inklusif.

b. Menuju visi dan halatuju bersama’ ke arah mengukuhkan Perikatan Nasional (PN), menolak budaya politik ekstrem, dan menawarkan penyelesaian bagi memulihkan negara.

2. Memperhalusi strategi dan pendekatan bagi mengukuhkan Perpaduan Ummah dan Nasional merentasi platform bukan-politik, berteraskan nilai kepercayaan bersama (mutual trust) dan perkongsian saksama (equal partnership).

3. Melahirkan rasa kesal terhadap percaturan politik segelintir pihak yang menutup pintu perpaduan, menggugat kestabilan politik dan mempertaruhkan nasib rakyat.

4. Mengambil daya usaha untuk melonjakkan sokongan ‘undi penentu’ dalam kalangan pengundi atas pagar dan anak muda, melalui penjenamaan dan mesej jelas yang diterima rakyat.

5. Memperkukuhkan jalinan kerjasama PAS dan BERSATU sebagai ‘satu pasukan’ sehingga peringkat jentera akar umbi.

6. Mempertegaskan sokongan PAS dan BERSATU dalam kerajaan persekutuan adalah bersyarat, perlu dihormati dan dirundingi, di atas nilai integriti, anti-rasuah dan berkebajikan.

7. Menyertai Pilihan Raya Negeri (PRN) Johor sebagai Perikatan Nasional.


MPN bukan bagi cadangan bodoh, semua libatkan pakar: Muhyiddin

Pengerusi Majlis Pemulihan Negara (MPN) Tan Sri Muhyiddin Yassin berkata syor yang dibuat oleh majlis itu untuk dilaksanakan oleh kerajaan, bukan satu cadangan bodoh.

Sebaliknya, kata bekas Perdana Menteri itu, cadangan berkenaan dibuat oleh pakar-pakar yang menganggotai MPN yang bermesyuarat dan membincangkan masalah dihadapi rakyat, terutama untuk menangani pandemik Covid-19 dan isu ekonomi.

Muhyiddin turut mengimbas ketika menjadi Perdana Menteri dahulu apabila beliau sendiri mempengerusikan Majlis Tindakan Ekonomi Negara (MTEN) yang setiap minggu mengadakan mesyuarat serta mengambil tindakan dengan pantas.

“Ketika itu adalah masa baharu nak menghadapi pandemik. Saya mempengerusikan (mesyuarat MTEN), dan saya tubuhkan majlis ini (MPN) ketika menjadi Perdana Menteri… saya serius melakukan demi rakyat,” katanya.

Beliau berkata demikian pada sidang media selepas merasmikan Seminar Kebangsaan Pemulihan Negara dan Keterangkuman Sosial di Putrajaya, hari ini (13 Oktober 2022).

“Saya dituduh mengkritik Perdana Menteri dan kerajaan… saya tak peduli… saya lebih peduli nasib rakyat… sebab itu bila saya (MPN) dah buat cadangan… cadangan bukan cadangan bodoh… pakar-pakar yang datang (buat cadangan).”

Muhyiddin juga berkata kerajaan sepatutnya menyediakan laluan hijau bagi memudahkan pelaksanaan segala cadangan yang telah dibuat oleh MPN supaya bantuan kepada pihak yang memerlukan dapat dibercepatkan.

“Jadi kalau dah ada cadangan banyak, yang saya dah ulas hari itu, 20 peratus kalau ambil kira pun sebahagian besarnya di sektor kesihatan…dan 20 peratus itu bermula waktu saya juga.

“Macam mana kita nak menangani pandemik Covid, macam mana nak buat suntikan vaksin, dapat bekalan fasa satu, dua, tiga. empat… dan disebabkan sistem dah tersusun rapi, maka Kementerian Kesihatan (KKM) dapat meneruskan… tidak ada masalah.

“Jadi dia punya itu cukup efisien… pujian untuk KKM. Tapi itu satu sektor sahaja. Sekarang ni kita dah okey lebih sikit. Itu dari segi kesihatan. Tapi sektor lain… kehidupan rakyat, bahagian yang belum cukup efisyen,” katanya.

Menurutnya mungkin sesetengah cadangan itu melibatkan dasar atau peruntukan tambahan yang perlu dibincangkan dengan segera.

“Kalau duduk atas meja, KSU (Ketua Setiausaha Kementerian) ke siapa ke tunggu berbulan-bulan untuk sampai balik pada Kabiet nak minta peruntukan… saya tahu saya mobilize satu-satu sebelum saya memperoleh keputusan.

“Tapi prosesnya mengambil masa. Dia tak boleh cakap hari ni dapat besok dibuat… tak boleh kena baik mesyuarat, mesyuarat, mesyuarat. Itu saya faham.

“Tapi kalau ini patutnya apa isu yang dibawa oleh MPN dia bagi green lane… macam dilakukan Imigresen. Kalau green lane itu cepat lalu saja… kalau tidak nanti dia pergi check satu-satu buka tengok gini gini gini lambatlah,” katanya.


PM tolak hak rakyat keluarkan KWSP tampung kos sara hidup

Perdana Menteri Datuk Seri Anwar Ibrahim sekali lagi menegaskan pendirian kerajaan Pakatan Harapan-Barisan Nasional (PH-BN) untuk tidak membenarkan rakyat mengeluarkan simpanan mereka dari akaun Kumpulan Wang Simpanan Pekerja (KWSP), bagi kali kedua.

“Kita dah jelaskan dulu kita minta benarkan pengeluaran KWSP, banyak keluarkan wang sehingga ada tertinggal RM10,000 mahupun RM5,000. Mereka perlu fikir apa pilihan boleh dilakukan, kalau keluarkan pencen empat tahun lagi apa nak jadi?

“Jadi liputan itu mesti adil. Itu wang pencarum biar mereka keluarkan. Tapi kalau tinggal RM3,000 sahaja, pencen lima tahun lagi anak-beranak macam mana?,” katanya selepas melancarkan reformasi pendidikan untuk kesejahteraan masa depan Malaysia di Universiti Selangor, kampus Bestari Jaya.

Anwar pada 16 Januari lalu berkata lebih baik kerajaan mencari kaedah lain bagi membantu rakyat yang terkesan akibat pandemik Covid-19.

Katanya, kebanyakan pencarum memiliki simpanan yang sangat kecil.

Terdapat desakan supaya kerajaan mempertimbangkan cadangan pengeluaran wang caruman KWSP sebanyak RM30,000.

Pertubuhan Gagasan Inovasi Rakyat (PGIRM) sebelum ini mendesak kerajaan membenarkan pengeluaran segera wang Kumpulan Simpanan Wang Pekerja (KWSP) secara bersasar sebelum sesi persekolahan 2023 bermula.

Presidennya, Azmi Mohd Tahir menegaskan, ramai pencarum yang mengharapkan simpanan berkenaan ekoran terkesan dengan kos sara hidup yang semakin meningkat.

“Datuk Seri Anwar Ibrahim, kami ingin menjelaskan selepas beberapa sesi soal jawab bersama pencarum yang tertekan dan terdesak, kami dapati hampir kesemua yang dimaksudkan bukanlah bergantung harap sepenuhnya pada wang KWSP, tetapi keadaan memaksa dan tiada pilihan lain.

“Pengeluaran secara bersasar adalah satu tuntutan pengeluaran kecemasan KWSP kepada pencarum yang sangat terkesan dengan kos sara hidup.

“Pencarum memerlukan wang simpanan titik peluh mereka dan kami berharap kerajaan dapat meluluskan (pengeluaran) dengan segera sebelum sesi persekolahan 2023 dibuka,” katanya menerusi kenyataan pada Ahad.

Sesi persekolahan bagi kalendar akademik 2023/2024, akan bermula pada 19 Mac 2023 bagi negeri Kumpulan A manakala 20 Mac bagi negeri Kumpulan B.


Siapakah pilihan orang muda?

Siapakah yang bakal mewarnai Pilihan Raya Umum – PRU-15, muka baharu atau muka lama yang didakwa sangat berpengalaman walaupun terdapat sejarah tersendiri?

Tun Dr. Mahathir, Tan Sri Muhyiddin Yassin Datuk Seri Ahmad Zahid, Datuk Seri Anwar Ibrahim, adakah mereka masih menjadi pilihan parti?

Dalam pada itu, Malaysia mempunyai kira-kira 1.14 juta pengundi di bawah umur 21 tahun. Sebanyak 21.1 juta pemilih berdaftar dengan 1.4 juta daripadanya adalah pengundi baharu.

Berdasarkan jumlah itu, siapakah pilihan orang muda? Sewajarnya pemimpin parti tidak memandang enteng perkara tersebut. Cukup-cukuplah yang lama, kemukakanlah wajah baharu, lebih berpotensi kerana negara belum ketandusan pemimpin muda berwibawa.

Menurut Penganalisis politik, Prof. Dr. Mohd. Azizuddin Mohd. Sani, perkara itu adalah tidak mustahil lebih-lebih lagi apabila pengundi muda atau belia berusia bawah 40 tahun kini mencatatkan lebih separuh daripada jumlah pembuang undi iaitu kira-kira 51 peratus.

“Susulan peningkatan jumlah pengundi muda ini, tidak mustahil akan berlaku perubahan besar pada landskap politik negara, malah parti-parti politik sudah pasti akan menampilkan lebih banyak calon muda untuk bertanding bagi menarik undi.

“Hasil kajian saya mendapati, kebanyakan pengundi muda cenderung untuk mengundi calon dalam lingkungan usia mereka juga atau tidak terlalu ketara jurang usia kerana merasakan lebih memahami kehendak mereka,” ujarnya.

Menurut Mohd. Azizuddin, penguatkuasaan had umur pemilih kepada 18 tahun yang berkuat kuasa 15 Disember tahun lalu juga dijangka memberikan impak kepada kancah politik negara, namun ia tidaklah terlalu ketara memandangkan jumlahnya yang tidak terlalu besar.

“Pengundi berusia 18 tahun ini hanya kira-kira 10 peratus sahaja daripada keseluruhan jumlah pengundi iaitu dianggarkan 1.8 juta individu, jadi mereka ini akan tetap memberikan impak, namun agak minimal.

“Yang dibimbangkan adalah jika mereka tidak keluar mengundi. Mungkin tidak mengundi kerana tidak pernah mengundi atau tidak tahu yang mereka kini boleh mengundi atau juga faktor-faktor lain seperti tidak minat, latar belakang keluarga dan lain-lain,” ujar beliau.

Mohd. Azizuddin berkata, dianggarkan terdapat seramai 4.8 juta pengundi baharu yang telah didaftarkan secara automatik sehingga kini, tetapi daripada jumlah tersebut kurang daripada 30 peratus dijangkakan keluar mengundi pada PRU-15 kelak.

“Tidak mustahil juga hanya 10 peratus yang akan keluar mengundi kelak dan ini akan menjadi satu kerugian kepada negara.

“Jika mereka memang tidak mahu mengundi, tidak mengapalah kerana itu hak mereka, namun lebih rugi jika mereka tidak tahu yang mereka sudah jadi pengundi berdaftar,” katanya.

Berdasarkan rekod Pilihan Raya Negeri (PRN) Johor pada Mac lalu, seramai 173,177 anak muda layak mengundi di 56 DUN, namun tiada gambaran jelas sebarang kesan ketara terhadap hasil pengundian golongan tersebut di negeri itu.

Melihat kepada kebimbangan ini, adalah penting untuk pihak-pihak seperti SPR dengan sokongan pengamal media terutamanya mengorak langkah memberikan penerangan kepada individu-individu yang tidak menyedari bahawa mereka kini sudah boleh mengundi.


Puad sokong Zahid kekal Presiden, tak perlu buat pemilihan semula

Pemilihan semula tidak perlu diadakan kerana ia baharu sahaja dijalankan sebelum ini, kata Datuk Mohd Puad Zarkashi.

Ahli Majlis Tertinggi UMNO itu menyokong Presiden, Datuk Seri Ahmad Zahid Hamidi kekal menggepalai parti itu yang mengalami kekalahan teruk semasa enam Pilihan Raya Negeri (PRN) lalu dan menolak cadangan supaya mesyuarat agung luar biasa (EGM) didakan bagi melakukan semula pemilihan parti.

Puad berkata, pemilihan telah dibuat tahun lalu daripada jawatan Naib Presiden hingga kepada cawangan.

“Pada saya tidak perlu. Pemilihan parti telah dibuat tahun lalu dari peringkat Naib Presiden sampai ke cawangan. Naib Presiden orang baru dan majoriti Ketua Bahagian juga orang baru.

“Bahkan selepas UMNO hilang kuasa pada tahun 2018, pemilihan parti dibuat dari atas sampai ke bawah. Zahid kalahkan KJ dan Tengku Razaliegh,” katanya dipetik laporan MalaysiaGazette.

Beliau mengulas gesaan veteran UMNO Tengku Razaleigh Hamzah supaya pemilihan parti diadakan semula bagi mendapatkan sokongan majoriti ahli parti itu.

Puad juga berkata, EGM tidak perlu dilakukan hanya bagi memutuskan pemilihan parti sebaliknya apa yang UMNO perlu lakukan ‘bedah siasat’ terhadap keupayaan parti itu.

“Pemilihan tetap berlaku. Tahun lalu parti yang putuskan tidak ada pertandingan nombor 1 dan 2.

“Lebih baik buat post mortem terperinci di semua peringkat dan laksanakannya. Lebih mikro dan fokus,” katanya dalam kenyataan.

Tengku Razaleigh minggu ini berkata, pemilihan perlu diadakan semula untuk menghidupkan semula UMNO susulan prestasi buruknya dalam PRN 12 Ogos lalu.

Bekas Ahli Parlimen Gua Musang itu berkata, parti hanya akan mengalami pembaharuan sebenar menerusi proses pemilihan.

UMNO baru mengadakan pemilihan parti 2022 lima bulan lalu. Jawatan presiden dan timbalan presiden tidak dipertandingkan selepas perhimpunan agung parti meluluskan usul tidak bertanding pada Januari lalu.


Polis tahan pemuda ugut baling mercun bola kepada PMX

Seorang pemuda ditahan di Kota Bharu hari ini selepas membuat ugutan untuk membaling mercun bola kepada Perdana Menteri (PMX) Datuk Seri Anwar Ibrahim.

Polis memandang serius dengan ugutan membaling mercun dibuat oleh pemuda tersebut dan disifatkan satu ugutan.

Pemuda berusia 24 tahun itu ditahan di pekarangan Balai Polis Binjal di sini pada pukul 10.30 malam tadi.

Ketua Polis negeri Datuk Muhamad Zaki Harun berkata, suspek sudah direman selama tiga hari bermula hari ini bagi membantu siasatan.

“Kes disiasat di bawah Seksyen 506 Kanun Keseksaan dan Seksyen 233 Akta Komunikasi Multimedia Malaysia 1998,” katanya dalam satu kenyataan di sini hari ini.

Terdahulu, pemuda berkenaan memuat naik kenyataan berbaur ugutan yang berbunyi ‘Boleh Pasang nanti bang Non Mai klate, Kasi ajar sikit’ untuk membaling mercun bom.

Kenyataan tersebut dipercayai ditujukan kepada Perdana Menteri yang akan menghadiri Rumah Terbuka Malaysia Madani di Pekarangan Stadium Sultan Muhammad IV, di sini pada 12 Mei ini.

Hasil semakan mendapati sumber asal posting tersebut telah dimuat naik oleh suspek di akaun Tiktok @najibnafi99 telah dipadam.


Muhyiddin, Azmin turun padang dengar keluhan rakyat

Bekas Perdana Menteri, Tan Sri Muhyiddin Yassin meluangkan masa bagi mendengar suara rakyat tertutama berkait tekanan kps sara hidup yang saban hari terus meningkat.

Beliau yang juga Pengerusi Perikatan Nasional  (PN) berkata ada dalam kalangan rakyat yang ditemui semalam terpaksa melalukan dua kerja untuk menampung hidup.

“Saya dan Azmin (ADUN Bukit Antarabangsa, Datuk Seri Azmin Ali) mengambil kesempatan beramah mesra dengan para pengunjung yang kebanyakannya golongan muda yang singgah minum petang di Pusat Komersial Taman Melawati, semalam.

“Mereka yang ditemui bercerita tentang kos sara hidup yang semakin menekan khususnya bagi golongan muda yang baru memasuki dunia pekerjaan atau alam berumahtangga.

“Sebahagiannya mengeluh mengenai harga barang keperluan asas yang naik mendadak dan secara diam-diam. Ada juga yang bercerita, mereka terpaksa membuat dua pekerjaan, satu kerja hakiki dan satu lagi kerja di luar waktu pejabat bagi menampung kos kehidupan,” katanya dalam satu hantaran di Facebook, hari ini.

Beliau melahirkan rasa kagum dengan semangat rakyat yang tidak berputus asa berjuang demi kelangsungan hidup keluarga.

Presiden Bersatu itu juga singgah di pasar malam berdekatan yang menjadi tumpuan penduduk setempat membeli barangan dapur dalam perjalanan balik dari tempat kerja.

“Selain membeli barangan saya dan Azmin juga mengambil kesempatan bertanya khabar dengan para peniaga serta bagaimana aktiviti jualan harian mereka sebagai peniaga dan penjaja pasar malam.

“Hampir kesemua mereka mengeluh, jualan dan pendapatan tidak serancak ketika zaman sebelum pandemik, malah bekalan seperti ayam juga sukar diperolehi sebagaimana biasa,” katanya.

Jelasnya lagi, penjual melihat pembeli kini lebih berhati-hati dalam berbelanja susulan hampir kesemua barangan keperluan mengalami kenaikan harga.

Katanya, peniaga di pasar malam juga tidak mampu lagi menjual dengan harga yang semurah dahulu kerana harga yang diperoleh daripada pembekal dan pemborong sudah tinggi.

Memahami denyut nadi rakyat dalam situasi itu, Muhyiddin meminta mereka bersabar dan terus berusaha bagi meneruskan hidup serta tidak putus berdoa agar keadaan ekonomi negara kembali pulih.


Beijing beri amaran lonjakan Covid

Ibu kota China, Beijing kini sedang berdepan lonjakan besar wabak Covid-19 yang dengan penularannya dikaitkan dengan pusat hiburan dan bar, kata jurucakap kerajaan, tatkala Shanghai melakukan ujian besar-besaran untuk menahan peningkatan kes yang terkait dengan salun rambut.

Amaran itu menyusuli kawalan ketat yang baharu di Beijing sejak Khamis, dengan sekurang-kurangnya dua daerah menutup beberapa tempat hiburan selepas kemelut di kawasan kejiranan yang penuh dengan hiburan malam, pusat beli-belah dan kedutaan.

Walaupun kadar jangkitan China rendah mengikut piawaian global, ia mengekalkan dasar sifar Covid, memetik keperluan untuk melindungi warga tua dan sistem perubatan, walaupun negara lain cuba hidup dengan virus itu.

Setakat ini, negara dengan populasi 1.4 bilion itu hanya menyaksikan 5,226 kematian akibat Covid-19, sedangkan penularan virus SARS-CoV-2 dilaporkan bermula di wilayah Wuhan, China.

Pihak berkuasa Beijing berkata bahawa semua 61 kes baharu yang dikesan di bandar itu pada Jumaat sama ada telah melawat Heaven Supermarket Bar di Sanlitun daerah Chaoyang atau mempunyai kaitan dengannya.

Heaven Supermarket Bar ialah tempat yang terkenal dengan pelbagai pilihan minuman keras dan harga yang rendah. Ia mempunyai beberapa cawangan di Beijing dan lebih banyak lagi di bandar-bandar China yang lain.

“Wabak baru-baru ini … bersifat sangat melonjak dan meluas dalam skopnya,” Xu Hejian, jurucakap majlis perbandaran Beijing.

Ibu negara itu mencatatkan 46 kes tempatan baharu setakat jam 3 petang (0700 GMT) pada Sabtu dengan semua pesakit sudah berada dalam pengasingan atau dalam pemerhatian, kata pegawai kesihatan Liu Xiaofeng.

Setakat ini, 115 kes positif dan 6,158 kontak rapat yang dikaitkan dengan Heaven Supermarket Bar telah dilaporkan, menjadikan bandar berpenduduk 22 juta itu kembali cemas.

Beijing hanya melonggarkan sekatan kurang daripada dua minggu lalu yang telah dikenakan untuk memerangi wabak berkenaan yang bermula pada April.

Universal Beijing Resort yang luas – taman tema di pinggir bandar – pada Jumaat membatalkan rancangan untuk dibuka semula. Pihak berkuasa bandar berkata tiga daripada pekerjanya telah melawat Heaven Supermarket Bar.

Banyak kawasan kejiranan di ibu negara telah dikenakan perintah berkurung, dengan penduduk diarah tinggal di rumah.

Di Shanghai, pegawai mengumumkan tiga kes tempatan baharu yang disahkan dan satu kes tidak bergejala dikesan di luar kawasan kuarantin pada Sabtu, kerana hampir semua 25 juta penduduk bandar itu memulakan pusingan baharu ujian Covid-19.

Pihak berkuasa mengarahkan ujian PCR untuk semua penduduk di 15 daripada 16 daerah Shanghai pada hujung minggu ini, dan lima daerah menghalang penduduk daripada meninggalkan rumah semasa tempoh ujian.

Seorang pegawai bandar berkata penduduk perlu melengkapkan sekurang-kurangnya satu ujian PCR seminggu sehingga 31 Julai.

Bandar paling ramai penduduk di China hanya menarik balik penutupan Covid-19 selama dua bulan pada 1 Jun.

Pihak berkuasa Shanghai berkata mereka juga telah menegur dan memecat beberapa pegawai peringkat daerah kerana berlaku kesilapan di sebuah hotel yang digunakan untuk mengkuarantin ketibaan luar negara, yang dinyatakan sebagai salah satu sumber gelombang baharu varian Omicron di Shanghai.

Mereka juga telah memberi amaran atau memecat beberapa eksekutif di firma milik kerajaan yang memiliki salun kecantikan Red Rose, di mana tiga kes ditemui dalam kalangan pekerja minggu ini.

Pekerja salun itu tidak mengikuti garis panduan untuk menjalankan ujian PCR setiap hari, kata mereka.

Sehingga Jumaat lalu, China telah mengesahkan 224,659 kumulatif positif dengan simptom. – Reuters/Bloomberg


Isteri Ng dipanggil beri keterangan dalam kes mahkamah 1MDB di AS

Mahkamah di Amerika Syarikat yang sedang dalam perbicaraan kes 1Malaysia Development Berhad (1MDB) memanggil isteri bekas pegawai Goldman Sachs, Roger Ng bagi memberi keterangan berhubung penyelewengan ratusan juta dana negara semalam.

Ng merupakan bekas pegawai eksekutif Goldman di Malaysia, didakwa bersubahat melakukan pengubahan wang haram dan melanggar undang-undang antirasuah antara 2009 dan 2014, menurut laporan Rueters.

Pendakwa raya mendakwa tertuduh membantu bekas bosnya Tim Leissner menggelapkan wang daripada 1MDB, mencuci hasil dan merasuah pegawai untuk mendapatkan perniagaan bagi Goldman.

Ng sebelum ini mengaku tidak bersalah dengan berhujah kira-kira AS$35 juta diterimanya daripada Leissner sebelum ini yang disifatkan pendakwa raya sebagai sogokan daripada skim itu, sebenarnya adalah hasil usaha perniagaan yang sah antara kedua-dua isteri mereka (Ng dan Leissner).

Isterinya, Hwee Bin Lim, memberi keterangan semalam selepas Ng mula bekerja untuk Leissner pada pertengahan 2000, Lim melabur 48 juta yuan, bersamaan kira-kira AS$6 juta pada masa itu dalam sebuah syarikat di China yang dimiliki oleh keluarga isteri Leissner, Judy Chan.

Keterangan Lim datang pada hari kedua kes pembelaan dalam perbicaraan, yang bermula sejak awal Februari.

Lim berkata dia dan Chan bertengkar pada 2011, dan Chan memberitahunya untuk melepaskan pegangan sahamnya kerana meningkat dengan ketara.

Pada 2012, Chan memberitahunya sedia untuk memindahkan AS$26 juta, kata Lim.

Ketika ditanya oleh peguam Ng, Marc Agnifilo sama ada wang yang dikatakan Chan akan dihantar kepada Lim datang daripada 1MDB, Lim menjawab, “Tidak sama sekali.”

“Ia mesti datang daripada Judy dan keluarganya,” kata Lim.

Peguam Chan tidak menjawab permintaan untuk komen.

Leissner pada 2018 mengaku bersalah atas pertuduhan sama, memberi keterangan pada Februari bahawa pelaburan dibuat Lim dalam perniagaan di China dengan Chan adalah “cerita rekaan” yang dibuatnya dengan Ng bagi mengelak bank yang memproses dana sogokan tersebut tidak curiga.

Tuduhan itu berpunca daripada salah satu skandal kewangan terbesar dalam sejarah, di mana pendakwa raya AS mengatakan AS$4.5 bilion daripada AS$6.5 bilion yang dikumpul Goldman untuk 1MDB telah dialihkan kepada pegawai kerajaan, pegawai bank dan rakan sekutu mereka melalui rasuah dan sogokan.

Goldman pada 2020 membayar denda hampir AS$3 bilion dan mengarahkan supaya cawangannya di Malaysia mengakui kesalahan itu di Mahkamah AS.


UMNO Sabah terima kemasukan bekas Ketua Penerangan Warisan masuk parti: Bung

Permohonan bekas Ketua Penerangan Parti Warisan, Datuk Dr. Yusof Yaacob untuk menyertai UMNO dialu-alukan dan diterima dengan terbuka, kata Datuk Seri Bung Moktar Radin.

Pengerusi Perhubungan UMNO Sabah itu mengesahkan menerima permohonan Yusof yang juga Ahli Dewan Undangan Negeri (ADUN) Sindumin menyertai parti itu selepas membuat permohonan secara rasmi dan menyatakan pendirian sedia menerima kemasukan sesiapa sahaja.

“Kita akan memastikan mereka ini dapat memainkan peranan membantu memperkukuhkan UMNO pada masa akan datang,” katanya dipetik laporan Utusan Malaysia.

Bung terdahulu menghadiri Majlis Rumah Terbuka Aidilfitri ADUN Sindumin.

Jelasnya, sudah menjadi polisi UMNO Sabah mengamalkan dasar buka pintu kepada mana-mana pihak yang ingin menyertai parti tersebut.

Jadi, tidak timbul sebarang pertikaian untuk menerima mana-mana bekas pemimpin UMNO untuk kembali semula menyertai parti itu.

“Parti ini perlu digembeling secara bersama kerana UMNO tidak boleh hidup jika bersendirian. Kita akan lebih kuat apabila kita buka pintu.

“Saya telah menjelajah rumah terbuka pemimpin-pemimpin UMNO-BN. Kita lihat orang ramai hadir tanpa perlu diundang bagi memberi sokongan padu kepada UMNO-BN,” katanya lagi.

Menurut beliau, sentimen itu dapat membantu UMNO-BN pada Pilihan Raya Umum Ke-15 (PRU-15).

Sebelum ini, Yusof meninggalkan UMNO untuk menyertai Parti Warisan dan kemudiaan bertindak keluar daripada Warisan pada 8 Oktober tahun lalu bagi menjadi ADUN Bebas.


Gaji kakitangan awam Gred 11 hingga 56 naik RM100: PM

Perdana Menteri Datuk Seri Ismail Sabri Yaakob hari mengumumkan enam inisiatif baharu kepada penjawat awam, termasuk kenaikan gaji tambahan RM100 bagi kakitangan Gred 11 hingga Gred 56 yang akan dibayar mulai Januari 2023.

Inisiatif berkenaan akan memberi manfaat kepada seramai 1.28 juta penjawat awam dengan implikasi kewangan sebanyak RM1.5 bilion.

“Sebagai contoh, sebelum ini kadar KGT bagi Gred 11 adalah RM80. Maka pada 2023, beliau akan menerima kadar KGT asas sebanyak RM80.

“Tambahan khas sebanyak RM100 menjadikan jumlah KGT diterima pada 2023 adalah sebanyak RM180,” katanya dalam Majlis Amanat Perdana Perkhidmatan Awam MAPPA) yang ke-18, di Putrajaya, hari ini

Perdana Menteri turut mengumumkan pemberian Bantuan Khas Kewangan (BKK) Tahun 2023 diteruskan kepada anggota perkhidmatan awam Gred 56 dan ke bawah berjumlah RM700.

Ini termasuk bantuan RM350 bagi pesara kerajaan dan veteran tidak berpencen yang akan diberi pada Januari 2023.

Inisiatif berikutnya ialah penambahbaikan pemberian pergerakan gaji tahunan kepada pegawai yang telah mencapai gaji maksimum.

Kerajaan bersetuju menambah baik Kadar Tetap 3 peratus semasa yang diterima pegawai yang mencapai gaji maksimum kepada suatu kadar baharu dan diseragamkan mengikut gred bagi semua klasifikasi perkhidmatan berkuat kuasa 1 Januari 2022.

“Jabatan Perkhidmatan Awam akan mengeluarkan Pekeliling berkaitan bagi penjelasan terperinci bagi perkara ini,” kata Perdana Menteri.

Menurutnya kadar maksimum jumlah cuti rehat yang boleh dikumpulkan bagi tujuan award wang tunai (GCR) daripada 160 hari dinaikkan ke 180 hari.

Katanya kerajaan memahami dengan beban tugas yang semakin besar dan mencabar, ramai anggota perkhidmatan awam yang tidak dapat menghabiskan cuti rehat tahunan mereka.

Dengan kenaikan kadar maksimum GCR ini, membolehkan cuti tersebut disimpan bagi tujuan award wang tunai pada masa persaraan sekali gus meningkatkan tunai di tangan pada hari persaraan kelak.

Kadar Cuti Rehat Khas sebanyak lima hari menjadikan jumlah Cuti Rehat Khas 15 hari setahun kepada Pegawai Perkhidmatan Pendidikan yang telah berkhidmat melebihi 10 tahun.

Tambahan Cuti Rehat Khas sebanyak lima hari ini akan memberi manfaat kepada lebih kurang 500,000 guru bagi urusan-urusan yang mustahak dan kecemasan yang dibenarkan serta memberi peluang guru-guru mengumpul jumlah GCR yang lebih tinggi.

Turut diumumkan inisiatif perluasan tafsiran ahli keluarga bagi kemudahan Cuti Tanpa Rekod urusan kematian ahli keluarga terdekat.

Jika sebelum ini cuti tanpa rekod bagi urusan kematian hanya tertakluk kepada kematian suami atau isteri, ibu kandung dan ibu mertua, bapa kandung dan bapa mertua serta anak sahaja, penambahbaikan tafsiran ahli keluarga diperluas kepada kematian yang melibatkan adik-beradik, nenek dan datuk bagi anggota perkhidmatan awam, kata Ismail Sabri.

Kerajaan juga bersetuju Jabatan Perkhidmatan Awam menyegerakan kajian ke atas Sistem Saraan Perkhidmatan Awam dengan mengambil kira keseluruhan aspek modal insan merangkumi saraan dan perkhidmatan agar relevan dengan keadaan semasa serta kemampuan kewangan kerajaan.


DAP desak bubar DUN Pulau Pinang, PH kekal keputusan

Majlis Presiden Pakatan Harapan (PH) bertegas untuk tidak membubarkan DUN Pulau Pinang meskipun ada desakan daripada pemimpin DAP.

PH dalam satu kenyataan berkata Pulau Pinang akan tetap mengikut langkah Selangor dan Negeri Sembilan yang tidak membubarkan DUN masing-masing.

“Majlis Presiden umum Pulau Pinang, Selangor dan Negeri Sembilan sah tidak bubar DUN masing-masing.

“Fokus kerajaan negeri PH tertumpu ke arah masalah kian mendesak berkait banjir,” lapor The Malaysian Insight,

Sebelum ini DAP Pulau Pinang meminta DUN negeri itu dibubarkan dalam tempoh terdekat bagi membolehkan pilihan raya dijalankan serentak dengan Pilihan Raya Umum Ke-15.


[KEMAS KINI] 233 pesakit Covid-19 meninggal hari ini

Jumlah pesakit Covid-19 yang dilaporkan sembuh dalam tempoh 24 jam sehingga 12 tengah hari tadi kekal di atas paras 21,000 kes, namun angka kematian naik semula kepada 233 kes berbanding 178 kematian semalam.

Jumlah kematian itu termasuk 34 bukan warganegara Malaysia. Sebanyak 60 pesakit pula dilaporkan meninggal dunia sebelum dibawa ke hospital.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 21,448 pesakit sembuh menjadikan kumulatif melebihi 1.24 juta kes, berbanding jumlah positif lebih 1.51 juta kes.

Menurutnya sebanyak 257,417 daripada jumlah keseluruhan kes positif itu masih aktif.

“Seramai 1,062 pesakit masih dirawat di unit rawatan rapi dengan 518 memerlukan bantuan alat pernafasan,” katanya dalam kenyataan hari ini.

Terdahulu beliau memaklumkan 23,564 jangkitan baharu dikesan dalam tempoh 24 jam itu dengan 3,838 membabitkan bukan earganegara Malaysia.

Daripada jumlah kes harian itu sebanyak 431 kes atau 1.8 peratus adalah daripada kategori 3, 4 dan 5, manakala sebanyak 23,133 kes (98.2 peratus) lagi adalah terdiri daripada kategori 1 dan 2.

“Secara keseluruhan, 19,362 kes (82.2 peratus) daripada jumlah kes yang dilaporkan pada hari ini tiada atau tidak lengkap vaksinasi,” katanya.

Mengenai kadar kebolehjangkitan pula beliau berkata, berdasarkan data terkini pada 19 Ogos 2021, nilai RT Malaysia adalah sebanyak 1.04.

Negeri yang mencatatkan nilai RT yang tertinggi adalah Perlis (nilai RT 1.31), diikuti oleh Sabah (nilai RT 1.22), dan Sarawak (nilai RT 1.21). Semua negeri mencatatkan RT melebihi 1.0 kecuali Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan.

Dr Noor Hisham juga memaklumkan 38 lagi kluster baharu direkodkan dalam tempoh 24 jam itu menjadikan keseluruhannya 4,386 kluster dengan hanya 1,422 kluster masih aktif.

Daripada jumlah kluster itu, 22 membabitkan tempat kerja, komuniti (14), dan dua kluster berkaitan pendidikan.


Covid-19 di Russia memuncak, hampir sejuta kes aktif

Russia merekodkan satu lagi angka kematian harian tertinggi akibat Covid-19 hari ini apabila 1,178 pesakit meninggal dunia, menjadikan kumulatif sejak tahun lalu meningkat kepada 240,871 kes.

Dalam tempoh sama, jumlah jangkitan harian turut meningkat kepada 39,008 kes menjadikan keseluruhannya lebih 8.59 juta kes.

Pihak berkuasa Russia juga memaklumkan kes aktif Covid-19 kini menghampiri satu juta, kata pasukan petugas kecemasan Covid-19 Russia sambil menjelaskan angka tepat kes aktif ialah 939,698.

Setakat ini seramai 7.41 juta pesakit Covid-19 telah sembuh, kata laporan itu.

Tiga kes varian “mu” dan satu kes “lambda” dikenal pasti di Russia, kata pihak berkuasa.

Presiden Vladimir Putin menyifatkan situasi Covid-19 di negara itu sebagai ‘sangat sukar’ dan berkata jumlah kes aktif adalah yang tertinggi sejak permulaan wabak itu.

Wilayah Nizhegorodskaya Oblast barat Russia melanjutkan tempoh tidak bekerja hingga 14 November untuk mengatasi lonjakan kes.

Mulai 28 Oktober, Russia menetapkan tempoh tidak bekerja 10 hari bertujuan membendung penularan virus itu.

Sejak Disember 2019, wabak itu telah meragut lebih 5 juta nyawa di 192 negara dan wilayah, dengan lebih 247 juta kes dilaporkan di seluruh dunia, menurut Universiti Johns Hopkins. – Agensi


Dana SRC: Najib mohon tangguh pula prosiding Mahkamah Persekutuan

Bekas Perdana Menteri Datuk Seri Najib Razak memohon menangguhkan prosiding rayuan berkaitan bukti baharu dalam usahanya untuk mengetepikan sabitan dalam kes melibatkan dana SRC International Sdn Bhd, yang dijadualkan pada 15 dan 16 Mac di Mahkamah Persekutuan.

Timbalan Pendakwa Raya Mohd Ashrof Adrin Kamarul yang mengesahkan perkara itu berkata peguam Najib telah menghantar surat kepada Mahkamah Persekutuan untuk meminta tarikh perbicaraan rayuan itu dilapangkan, lapor Bernama.

“Pasukan pembelaan memohon penangguhan kerana mereka masih berusaha mendapatkan semua nota, bukti dan dokumen daripada perbicaraan SRC di Mahkamah Tinggi, untuk menyediakan penghujahan bertulis bagi rayuan bukti tambahan itu.

“Bagaimanapun, mahkamah akan memaklumkan secara rasmi keputusan (penangguhan) kepada pihak-pihak terlibat dalam beberapa hari lagi,” katanya kepada media selepas prosiding secara maya yang dijalankan di hadapan Timbalan Pendaftar Mahkamah Persekutuan Siti Hajar Mustaffa.

Beliau berkata mahkamah menetapkan pengurusan kes seterusnya pada 8 April untuk peguam Najib mengesahkan tarikh permohonan Peguam Diraja (QC) akan dibuat.

Pada 25 Januari 2022, firma guaman Tetuan Shafee & Co menghantar sepucuk surat enam halaman kepada sekretariat Ketua Hakim Negara Tun Tengku Maimun Tuan Mat berhubung hasrat Najib untuk melantik QC dari United Kingdom bagi membantu bekas perdana menteri itu dalam isu dan persoalan perundangan yang kompleks dalam rayuannya di Mahkamah Persekutuan.

Pada 7 Disember 2021, Mahkamah Rayuan menolak permohonan Najib untuk mengemukakan bukti baharu bagi rayuannya dengan memutuskan bahawa Najib gagal memenuhi Seksyen 61 Akta Mahkamah Kehakiman secara kumulatif bahawa bukti baharu diperlukan untuk keadilan dalam kes itu.

Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.

Hakim Datuk Abdul Karim Abdul Jalil, yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur pada 28 Julai 2020.

Dalam penghakimannya, beliau menegaskan langkah mendedahkan kerajaan untuk menjamin syarikat korporat yang bermasalah ini bagi mendapatkan pinjaman bukan satu tindakan demi kepentingan negara.

“Itu hanyalah pengurusan kewangan dana awam yang buruk. Ia bukan sesuatu yang boleh dikatakan dilakukan demi kepentingan negara. Tiada kepentingan negara di sini, ia cuma memalukan negara,” katanya.

Najib kemudiannya memfailkan notis rayuan dke Mahkamah Persekutuan.

Pada 28 Julai 2020, Najib – Perdana Menteri keenam bermula 2009 hingga 2018 – menjadi ketua negara pertama di Malaysia diheret ke mahkamah, dan didapati bersalah oleh Mahkamah Tinggi Kuala Lumpur atas kesalahan menyeleweng RM42 juta dana SRC.

Hakim yang mengendalikan kes itu, Hakim Mohd Nazlan Mohd Ghazali membuat keputusan selepas berpuas hati bahawa pihak pembelaan gagal membuktikan kes melampaui keraguan munasabah.

Najib yang juga Ahli Parlimen Pekan, didapati bersalah atas tiga pertuduhan pecah amanah jenayah, tiga pertuduhan pengubahan wang haram dan satu pertuduhan menyalahgunakan kuasa membabitkan dana SRC, bekas anak syarikat 1Malaysia Development Berhad (1MDB) yang kini diletak di bawah Kementerian Kewangan.


Ismail Sabri, PH tanda tangan memorandum yang pernah ditawarkan Muhyiddin

Kerajaan hari ini menandatangani Memorandum Persefahaman Transformasi dan Kestabilan Politik dengan Pakatan Harapan (PH) bagi mengetepikan perbezaan politik untuk melaksanakan enam ketetapan yang dipersetujui.

Perjanjian itu susulan kepada pertemuan antara pimpinan tertinggi PH, Datuk Seri Anwar Ibrahim, Lim Guan Eng, Mohamad Sabu, bersama Perdana Menteri pada 25 Ogos lalu.

Namun memorandum yang ditandatangani hari ini bukan bermakna blok pembangkang itu bersetuju dengan Perjanjian Kepercayaan dan Perbekalan (CSA), yang ditawarkan Perdana Menteri Datuk Seri Ismail Sabri Yaakob sebelum ini.

Dalam majlis menandatangani memorandum hari ini, Ismail Sabri mewakili kerajaan manakala Anwar, Mohamad, dan Guan Eng mewakili PH.

Enam ketetapan sebagai tambahan kepada tujuh reformasi yang diumum Ismail Sabri ialah:

Pemerkasaan Pelan COVID-19;
Transformasi Pentadbiran;
Pembaharuan Parlimen;
Kebebasan Institusi Kehakiman;
Perjanjian Malaysia MA63; dan
Pembentukan Jawatankuasa Pemandu.

Terdahulu pada 10 September lalu, Ismail Sabri mengulangi tujuh tawaran Transformasi Parlimen dan Pentadbiran Kerajaan untuk mengembalikan kestabilan politik demi menangani wabak Covid-19 dan memulihkan ekonomi negara, yang pernah ditawarkan Tan Sri Muhyiddin Yassin ketika menjadi Perdana Menteri.

Tawaran itu pernah dibuat Muhyiddin pada 13 Ogos ketika penghujung pentadbirannya sebagai Perdana Menteri sebelum Kerajaan Perikatan Nasional (PN) tumbang susulan peletakan jawatan beliau pada 16 Ogos lalu, setelah tidak mendapat sokongan majoriti di Parlimen.

Bagaimanapun, tawaran Muhyiddin itu ditolak oleh pembangkang dan sekutu mereka yang terdiri daripada beberapa pemimpin UMNO, sambil menyifatkan langkah itu untuk menyelamatkan kedudukan Presiden Bersatu itu sebagai Perdana Menteri, serta Kerajaan PN.

Bagaimanapun, PH menerima tawaran yang dibuat Ismail Sabri yang juga Naib Presiden UMNO setelah membuat beberapa pindaan dan penambahan kepada tawaran itu

Ismail Sabri dalam kenyataan media hari ini berkata memorandum bersama PH itu membentuk satu kerjasama dwipartisan yang kukuh dan mantap dengan menjulang semangat ‘Keluarga Malaysia’ selaras titah Yang di-Pertuan Agong.

“Titah hasrat Baginda Tuanku, semua pihak perlu mengamalkan demokrasi bermusyawarah dalam mencari penyelesaian kepada apa jua permasalahan demi mencapai matlamat Malaysia Makmur, Inklusif dan Mampan.

“Semangat Keluarga Malaysia yang menekankan perpaduan, kesepakatan dan kebersamaan inilah yang dizahirkan dalam memorandum persefahaman oleh kerajaan dan Ahli-ahli Yang Berhormat pada petang ini,” katanya.

Menurut Perdana Menteri, transformasi yang diperkenalkan kerajaan ini bukan sahaja mendorong kepada tadbir urus yang cemerlang dalam memerangi COVID-19 dan pemulihan ekonomi, bahkan memangkin iklim pelaburan yang kondusif, sekali gus memacu pertumbuhan ekonomi yang kukuh demi kesejahteraan Keluarga Malaysia.

Ismail Sabri yakin memorandum persefahaman yang dizahirkan ini bukan sahaja berupaya mengetepikan segala perbezaan politik, bahkan mampu memastikan pemulihan negara berjalan secara holistik dan inklusif.


Empat duta terima watikah Agong, lantikan Tajuddin jadi tanda tanya

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengurniakan watikah pelantikan kepada empat ketua perwakilan Malaysia ke luar negara, di Istana Negara hari ini.

Turut berangkat ke istiadat itu, Raja Permaisuri Agong, Tunku Azizah Aminah Maimunah Iskandariah, lapor Bernama.

Hadir sama Timbalan Menteri Luar, Datuk Kamarudin Jaffar dan Ketua Setiausaha Kementerian Luar Datuk Amran Mohamed Zin.

Ketua Perwakilan Malaysia ke luar negara yang baharu dilantik ialah Duta Besar Malaysia ke Korea Selatan, Datuk Lim Juay Jin; Duta Besar Malaysia ke Jepun, Shahril Effendi Abd Ghany; Duta Besar Malaysia ke Arab Saudi, Datuk Wan Zaidi Wan Abdullah dan Duta Besar Malaysia ke Iran, Khairi Omar.

Hadir sama, Timbalan Menteri Luar, Datuk Kamarudin Jaffar dan Ketua Setiausaha Kementerian Luar Datuk Amran Mohamed Zin.

Bagaimanapun, nama Ahli Parlimen Pasir Salak Datuk Seri Tajuddin Abdul Rahman tidak ada dalam kalangan penerima watikah pelantikan sebagai ketua perwakilan Malaysia keluar negara.

Perkembangan ini menimbulkan terus menjadi tanda tanya mengenai pemilihan beliau sebagai Duta Besar Malaysia ke Indonesia yang telah diumumkan sebelum ini.

Bagaimanapun, setakat ini belum ada kenyataan rasmi daripada kerajaan berhubung status Tajuddin.


241 kes baharu, tiada kematian

Jumlah jangkitan harian Covid-19 dalam tempoh 24 jam semalam (Jumaat, 17 Februari 2023) turun semula kepada 241 kes, berbanding 281 pada Khamis, setelah mengalami kenaikan empat hari berturut-turut, lapor Kementerian Kesihatan (KKM), hari ini.

Menurut data laman sesawang Github Kementerian Kesihatan (KKM) yang dikemas kini pagi ini, jangkitan baharu itu, termasuk 16 kes membabitkan kanak-kanak, berbanding 17 pada Khamis.

Sebelas daripada kes itu melibatkan kanak-kanak berusia 0 hingga empat tahun, dan lima lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,040,609 kes, dengan 4,994,250 pesakit telah pulih, termasuk 235 yang sembuh semalam.

Daripada jumlah jangkitan semalam juga, 181 kes melibatkan individu yang telah menerima suntikan vaksin penggalak; 32 kes (individu lengkap vaksinasi); tiada kes (individu belum lengkap vaksinasi); dan 28 kes (individu tidak divaksinasi).

Menurut data laman sesawang KKMNow pula, sebanyak 9,405 kes masih aktif, meningkat lagi berbanding 9,399 pada Khamis, 9,375 (Rabu) dan 9,354 kes pada Selasa.

Sehingga semalam juga seramai 9,080 pesakit Covid-19 masih menjalani kuarantin di rumah (9,072 pada Khamis), sementara 316 pesakit mendapatkan rawatan di hospital, turun sedikit berbanding 319 pada Khamis.

Jumlah pesakit yang dimasukkan ke unit rawatan rapi sehingga semalam adalah seramai sembilan orang, berbanding lapan pada Khamis, dengan tiga daripadanya memerlukan alat bantuan pernafasan (dua pada Khamis).

KKM juga melaporkan tiada pesakit meninggal dunia akibat komplikasi Covid-19, menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,954 kes, termasuk 7,872 kes kematian di luar fasiliti kesihatan atau BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Isu royalti minyak, PAS akan bincang dengan MOF berhubung tuntutan

PAS tidak akan mengalah berhubung isu royalti petroleum kepada Kelantan dan akan mengadakan perbincangan dengan Kementerian Kewangan (MOF) berhubung isu tersebut, kata Timbalan Presiden Pas, Datuk Seri Tuan Ibrahim Tuan Man.

Tuan Ibrahim yang juga Menteri Alam Sekitar dan Air (KASA) berkata, penjelasan perlu diberikan kepada MOF bagi memberi pemahaman berhubung isu tersebut memandangkan terdapat perbezaan fakta berkaitan isu tersebut antara kerajaan Persekutuan dan kerajaan negeri.

“Saya mencadangkan mungkin satu jawatankuasa yang dipersetujui kedua-dua pihak ditubuhkan untuk mengesahkan beberapa perkara berkaitan royalti minyak Kelantan.

“Terutamanya berkenaan jarak batu nautika kedudukan medan pengeluaran petroleum dan kedua, jumlah pengeluaran petroleum,” katanya dipetik laporan media.

Tuan Ibrahim terdahulu mengadakan lawatan kerjadi Projek Penstabilan Tebing Sungai Kelantan di Kampung Pohon Celagi hari ini.

Mengulas lanjut, beliau berkata perjanjian petroleum antara Kelantan dan kerajaan Persekutuan pada 1975 sebelum ini tidak menyatakan soal jarak medan pengeluaran minyak itu.

“Jawatankuasa itu juga boleh melihat semula status royalti minyak seperti yang dinyatakan Menteri Kewangan, Senator Tengku Datuk Seri Zafrul Tengku Abdul Aziz ketika di Dewan Rakyat.

“Insya-ALLAH ada jalan penyelesaian dalam isu ini dan lebih mudah kerana kita bersama dengan kerajaan Persekutuan,” katanya lagi.

Isu royalti petroleum kepada Kelantan sering menjadi perdebatan dan diperjuangkan kerajaan Kelantan sejak sekian lama termasuk mengambil tindakan saman terhadap kerajaan Persekutuan.

Kelantan bagaimanapun pada Oktober 2018 menarik balik saman tersebut susulan komitmen kerajaan pusat ketika itu bawah pentadbiran Dr Mahathir Mohamad yang mahu membayar royalti kepada Kelantan dan Terengganu seperti dinyatakan dalam mesyuarat Majlis Kewangan Negara.

Sebelum ini dilaporkan Tengku Zafrul berkata Petronas tidak akan membuat bayaran royalti tunai kepada mana-mana negeri di Semenanjung termasuk Kelantan.